ועדת הכספים, כנסת 20, פרוטוקול מספר 1082, 2018-06-25 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בהצעת חוק של מכלוף מיקי זוהר, הצעת חוק לתיקון פקודת מס הכנסה (פטור ממס לתשלומים ושירותים הניתנים לראש הממשלה).

משה גפני: מיקי זוהר, בבקשה.

מכלוף מיקי זוהר: תודה, אדוני.

מכלוף מיקי זוהר: החוק הזה חל על נשיא מדינת ישראל.

מכלוף מיקי זוהר: הוא חל עליו במלואו, על כל היתרונות והחסרונות שיש בחוק הזה, שהוא בעיקר יתרונות – צריך לומר את האמת – שבסופו של דבר מקנים לראש הממשלה ולנשיא המדינה את טובות ההנאה הללו.

מכלוף מיקי זוהר: בסופו של דבר מדובר במצב שבו כל הוצאה שהמדינה מוציאה בגין ההחזקה או ההוצאות הנלוות לראש הממשלה או לנשיא המדינה, אינן מגולמות בתוך שכרו.

מכלוף מיקי זוהר: החוק הזה בעצם נועד להגן על משכורתו של ראש הממשלה ושל נשיא המדינה.

מכלוף מיקי זוהר: אגב, למי שתוהה, ראש ממשלת ישראל הוא היום ראש ממשלה, אבל יכול להיות שבעוד מספר שנים הוא כבר לא יהיה ראש ממשלה, וכל ראש ממשלה שיבוא אחריו – כמובן החוק הזה יהיה תקף גם לגביו.

מכלוף מיקי זוהר: לכן המטרה היא מאוד מאוד ברורה, להביא למצב שבו שכר ראש הממשלה ושכר נשיא המדינה, כמו שהוא כבר היום, לא נפגע כתוצאה מגילום הוצאות בגין החזקה שוטפת.

מכלוף מיקי זוהר: ראש ממשלת ישראל, נכון להיום, יש לו הוצאות נוספות.

מכלוף מיקי זוהר: כמובן לפי הדין, בלי שאנחנו עושים לו טובה בעניין הזה.

מכלוף מיקי זוהר: למשל, החזקת ביתו הפרטי בקיסריה.

מכלוף מיקי זוהר: שאלו רבים ותהו למה הוא גר בבית פרטי, שיגור רק במעון ראש הממשלה.

מכלוף מיקי זוהר: למה הוא צריך לגור בבית פרטי?

מכלוף מיקי זוהר: אם הוא היה גר רק במעון ראש הממשלה, לא היו לו הוצאות על ההחזקה של הבית הפרטי.

מכלוף מיקי זוהר: ואז אנחנו בוחנים מה האפשרויות שיש לראש הממשלה בגין הבית הפרטי.

מכלוף מיקי זוהר: האם הוא ישכיר אותו, האם הוא ימכור אותו, האם הוא יעשה פעולה קניינית בניגוד לרצונו או בניגוד לצרכים הביטחוניים, כי הרי זה בית של ראש ממשלה.

מכלוף מיקי זוהר: אז כמובן שהסיפור הוא לא פשוט, ולכן הבית מוחזק על-ידי ראש הממשלה.

מכלוף מיקי זוהר: וכן, ההחזקה של הבית היא החזקה לא פשוטה מבחינת ההוצאות.

מכלוף מיקי זוהר: יש החזקה כלכלית לא קטנה על הבית.

מכלוף מיקי זוהר: ועכשיו אנחנו שואלים את עצמנו שאלה: ראש ממשלה שעובד 24 שעות ביממה, שבעה ימים בשבוע, 365 ימים בשנה למען מדינת ישראל, האם ההוצאות בגין הבית הזה בקיסריה שיש לראש הממשלה צריכות להיות מגולמות בשכרו?

מכלוף מיקי זוהר: בפועל יצא ששכרו הידרדר לאזור ה-13,000 שקלים בחודש.

מכלוף מיקי זוהר: כשאנחנו שמענו שזה השכר, בעיני, בלי שום קשר לראש הממשלה באופן אישי, אני לא חושב שראוי שבמדינת ישראל ישלמו שכר לראש הממשלה 13,000 שקלים לחודש.

מכלוף מיקי זוהר: עם כל זה שיש פה בכנסת הזאת הרבה מאוד אנשים רציניים ואלטרואיסטיים.

משה גפני: בקיצור, אתה מציע שזה יהיה כמו נשיא המדינה, רק על הנושא של מיסוי.

משה גפני: כי בדברים האחרים אנחנו לא נדון.

מכלוף מיקי זוהר: בשורה התחתונה, כן.

מיקי לוי: אני מביא לתשומת לבך שנשיא מדינה זה סמל שלטון, וראש הממשלה הוא בכיר השרים.

מיקי לוי: הוא לא סמל שלטון.

מכלוף מיקי זוהר: לסיכום דבריי אומר, בסופו של דבר, אם אנחנו רוצים להסתכל על הדברים הללו בצורה באמת מקצועית ולשים את הפוליטיקה בצד, אנחנו מבינים שלא סביר שבמדינת ישראל ראש ממשלה ירוויח 13,000 שקלים לחודש.

מכלוף מיקי זוהר: אנחנו מבינים שלא יכול להיות שראש הממשלה לא יהיה שווה בתנאיו לנשיא מדינת ישראל, כי בסופו של דבר אנחנו רוצים לשמור על כבוד ראש הממשלה ועל מעמדו.

מכלוף מיקי זוהר: ואני חייב לדייק ולציין ולחדד, בלי שום קשר מי הוא ראש הממשלה.

מכלוף מיקי זוהר: היום זה בנימין נתניהו, מחר בבוקר זה יכול להיות מישהו אחר.

מכלוף מיקי זוהר: אני מקווה שזה יהיה מהליכוד, אגב, אם מישהו תהה.

מכלוף מיקי זוהר: תודה רבה.

משה גפני: תודה רבה.

משה גפני: אני מדגיש וחוזר ומדגיש, אנחנו מדברים על מיסוי של הוצאות של ראש הממשלה.

משה גפני: גם בעבר לא חשבתי שחברי ועדת הכספים ויושב-ראש ועדת הכספים צריכים לדון בשאלה מה זה נקרא הוצאות אישיות, מה לא נקרא הוצאות אישיות.

משה גפני: אנחנו מדברים רק על הנושא של המיסוי.

משה גפני: אנחנו לא דנים בעניין הזה של מה נקרא הוצאות אישיות ומה לא.

משה גפני: זה לא הנושא שאנחנו יכולים לדון בו, וגם לא דנו בזה במקרה של נשיא המדינה.

משה גפני: מה שאושר במליאת הכנסת, ומה שאנחנו דנים עכשיו, אנחנו דנים האם בחקיקה אנחנו מאפשרים שלא לשלם מס על הוצאות שאין צורך לשלם עליהן מס.

משה גפני: אנחנו לא דנים על שום דבר אחר.

משה גפני: ראיתי שכותבים על זה שאנחנו דנים על הנושא של הנוהל.

משה גפני: אנחנו לא דנים על הנושא של הנוהל.

משה גפני: משרד ראש הממשלה, בבקשה.

משה גפני: היועצת המשפטית או היועץ המשפטי.

אייל ברנע: אני עו"ד בלשכה המשפטית.

מיקי לוי: אתה הסגן של היועצת המשפטית?

אייל ברנע: אני ממונה בלשכה המשפטית.

אייל ברנע: יש יועצת משפטית, יש לה שתי סגניות, ואני אחריהן בתור.

מיקי לוי: אני מבין שהיום היה קשה לה לבוא, אחרי מה שקרה ביומיים האחרונים.

מיקי לוי: זה לא אליך, זו הערה.

מיקי לוי: מותר לי.

משה גפני: היועצת המשפטית הייתה צריכה לבוא?

אייל ברנע: נכון.

אייל ברנע: היא פשוט נמצאת בוועדה אחרת, זה הכול.

משה גפני: מה זה ועדה אחרת?

אייל ברנע: ועדת חוקה, חוק ומשפט.

אייל ברנע: יש דיון על היועצים המשפטיים.

משה גפני: אני מבקש שהיא תבוא לכאן.

משה גפני: אתה תאמר את דבריך, אני מבקש שהיא תבוא לכאן.

אייל ברנע: בסדר, נקרא לה.

אייל ברנע: עמדתנו כלשכה משפטית היא שאין מניעה משפטית לקדם את הצעת החוק.

מיקי רוזנטל: זהו?

מיקי רוזנטל: זה כל מה שיש לכם להגיד על זה?

אייל ברנע: כן.

מיקי לוי: מתי אנחנו נקבל את רשות הדיבור?

משה גפני: אתם תקבלו.

משה גפני: מה חשבת, שנלך הביתה בלי שתקבלו?

מיקי לוי: לא יעלה על הדעת.

משה גפני: יעלה, יעלה.

מכלוף מיקי זוהר: יש החלטה מנהלית, אני הולך לאשר את זה בוועדת הכנסת.

מכלוף מיקי זוהר: לדיון הזה זה רק מי ששתה רגיעון לפני שהוא מתחיל את הדיון.

מיקי לוי: ממילא אתם עושים מה שאתם רוצים.

מיכל בירן: אז אורן חזן לעולם לא יוכל לחזור.

משה גפני: דרורית, אני מבקש שהיועצת המשפטית תבוא.

משה גפני: עם כל הכבוד לדיון עם היועץ המשפטי לממשלה, זה דיון יותר חשוב.

משה גפני: זה דיון עקרוני שאנחנו לוקחים על עצמנו אחריות.

מיקי רוזנטל: אנחנו רוצים לשאול אותה מספר גדול של שאלות על מה שהתרחש בלשכה בעניין הוצאות בית ראש הממשלה.

משה גפני: בסדר.

משה גפני: מיקי רוזנטל, בבקשה.

מיקי רוזנטל: אדוני, אי אפשר לדון בקליפה של התפוח בלי לדון בתפוח עצמו, והתפוח מעט רקוב, יש להודות.

מיקי רוזנטל: אנחנו פה אומרים בוא נדון בקליפה ואם היא מבריקה או לא.

מיקי רוזנטל: כשלעצמה הצעת החוק ראויה אפילו.

מיקי רוזנטל: תכליתה ראויה.

מיקי רוזנטל: ראש הממשלה צריך להרוויח שכר הוגן והגון, אין שום בעיה עם זה.

מיקי רוזנטל: אלא כשאנחנו שואלים את עצמנו מה המשמעות של הצעת החוק הזאת, המנגנון שלפיו אין מערך ברור של הפרדה בין ההוצאות הפרטיות להוצאות הציבוריות הראויות של ראש הממשלה מייצר מצב שלפיו אנחנו יכולים פה חלילה לעשות חצי עבודה, וזה לא ראוי.

מיקי רוזנטל: אם אנחנו רוצים לאמץ את מה שמקובל בבית הנשיא, יביאו לפנינו את מה שמקובל בבית הנשיא.

מיקי רוזנטל: דהיינו, אילו הוצאות מאושרות לנשיא בביתו הפרטי.

מיקי רוזנטל: ואני אומר לך באחריות, אני יודע שאנחנו מממנים לשמירה בבית הנשיא הפרטי, אני יודע שמממנים הוצאות מעטות מאוד שקשורות לפעילותו הציבורית של הנשיא, כמו שמקובל אגב בכל העולם.

מיקי רוזנטל: בכל העולם נשיא ארצות הברית, הקנצלרית של גרמניה, כמעט רוב מנהיגי העולם – יש להם הוצאות פרטיות, ואלה מנוכות משכרם חודש בשכרו, ויש להם הוצאות ציבוריות שמוכרות כהוצאות ציבוריות גם אם הן נעשו בביתם הפרטי, ואנחנו חייבים לשאת בעלותם.

מיקי רוזנטל: לפיכך, אדוני, אם אנחנו רק נקבע את מנגנון המס ולא נקבע בסופו של יום באופן חד וחלק כדי למנוע את כל מה שאנחנו קוראים בימים האחרונים בעיתונים, מכתבי האישום ועד הלחצים שמופעלים על פקידי ציבור לאשר הוצאות שמתחזות להוצאות ציבוריות אבל בעצם הן הוצאות פרטיות, לקבוע באופן חד וחלק מה מותר ומה אסור, מה חל על הציבור ומה יושת על כיסו הפרטי של ראש הממשלה.

מיקי רוזנטל: אדוני, אני רוצה שתקשיב, כי הטענות הן כולן ענייניות ולא פוליטיות.

משה גפני: אני מקשיב.

משה גפני: מאה אחוז.

מיקי רוזנטל: גם ראש הממשלה עצמו אמר בימים האחרונים, שאין נוהל ברור.

מיקי רוזנטל: הוא האשים את הוועדה הזאת, שאנחנו לא קבענו.

מיקי רוזנטל: לא משנה.

מיקי רוזנטל: בלי קביעה של נוהל ברור מאוד מה הציבור ישלם על הוצאות ראש הממשלה, אין משמעות לחוק הזה.

מיקי רוזנטל: כי מה החוק הזה אומר?

מיקי רוזנטל: שאנחנו נגלם לראש הממשלה את המס על ההוצאות.

מכלוף מיקי זוהר: לא.

שגית אפיק: נפטור.

מיקי רוזנטל: נפטור אותו מהמס.

מכלוף מיקי זוהר: בגין ההוצאות.

מיקי רוזנטל: עכשיו אני שואל על מה.

מיקי רוזנטל: אם ראש הממשלה אירח את נשיא ארצות הברית, אנחנו בוודאי לא נחייב אותו במס על זה.

מיקי רוזנטל: זה הרי טירוף.

מיקי רוזנטל: אנחנו מחויבים לשלם.

מיקי רוזנטל: אבל אם ראש הממשלה משתכשך בביתו הפרטי בבריכה שלו בקיסריה, אנחנו לא צריכים לממן את זה.

מיקי רוזנטל: וזה בדיוק ההבדל.

מיקי רוזנטל: ואם אנחנו לא נקבע חד וחלק מהו ציבורי ומהו פרטי, אז אנחנו לא עשינו שום דבר בחוק הזה.

מיקי רוזנטל: כי מצד אחד אנחנו פוטרים את ראש הממשלה מתשלום מיסי, ומצד שני ראש הממשלה דוחף לנו את היד לכיס ולוקח לנו כסף להוצאות הפרטיות שלו, שזה לא ייעשה.

מיקי רוזנטל: אז הצעת החוק היא ראויה רק בהתניה ובהתליה, שאנחנו סוף-סוף שמים קץ לפרסה הזאת שבה ראש הממשלה ומשפחתו לוחצים כל הזמן להשית את ההוצאות הפרטיות שלהם על הציבור.

מיקי רוזנטל: זה אפילו לא נעים לעשות בזה, בגלידות שלהם.

מיקי רוזנטל: שיבורכו, זה ראש ממשלה.

מיקי רוזנטל: צריך לאפשר לו לתפקד ולעשות ולא להתעסק בזוטות האלה מצד אחד.

מיקי רוזנטל: מצד שני, זה לא יכול להיות פרה חולבת של משפחת נתניהו, שהם הפכו את זה מקור הכנסה.

מיקי רוזנטל: זה לא יכול להיות יותר.

מיקי רוזנטל: ולכן צריך לשים לעניין הזה קץ.

מיקי רוזנטל: צריך לבקש חד-משמעית מה מקובל בבית הנשיא, אם אנחנו רוצים כוועדת כספים לאמץ את הנוהל הזה, שזה יחול גם על ההוצאות של ראש הממשלה, אנחנו נגלם לו את המיסים על ההוצאות הציבוריות שלו ובא לציון גואל.

מיקי רוזנטל: זה גם יהיה הגון, זה גם יהיה הוגן וגם נשים קץ לפרסה הזאת, שהיא פשוט מבישה.

מיקי רוזנטל: היא מביישת את המדינה כולה.

משה גפני: תודה רבה.

משה גפני: עמר בר-לב.

עמר בר-לב: תודה רבה, אדוני היושב-ראש.

עמר בר-לב: ראשית, אני רוצה לומר שאין כאן שום קשר לכבוד.

עמר בר-לב: אנחנו מכבדים את ראש הממשלה, כל ראש ממשלה במדינת ישראל, והסיפור לא קשור בכלל לנושא של כבוד.

עמר בר-לב: יש הוצאות, כמו הוצאות ביטחון, שברור שאיפה שהן קורות אין להשית מס בגין זה על ראש הממשלה, וזה מתייחס למשל לרכב שלו.

עמר בר-לב: אם ראש הממשלה, בגלל שיש לו רכב ממוגן, יש הוצאות יותר גבוהות, אז צריך להשית עליו מס כמו שמשיתים על רכב של שר.

עמר בר-לב: דרך אגב, יש עוד רכבי ביטחון לגורמים אחרים במדינת ישראל, וזה אותו כלל.

עמר בר-לב: אבל מעבר לזה אני חושב שזה שיש לראש הממשלה בית פרטי, מצוין.

עמר בר-לב: וזה שהוא גר שם לפעמים, מצוין.

עמר בר-לב: אבל אני לא רואה שום סיבה לזכות אותו במס או לשחרר אותו מתשלום מס על הבית הפרטי שלו.

עמר בר-לב: אם כבר מסתכלים מבחינה כלכלית, אז אולי יש לו פריבילגיה בזה שיש לו מעון רשמי, שעל חלק גדול מההוצאות השוטפות שלו הוא לא משלם מס.

עמר בר-לב: אבל מה זה משנה?

עמר בר-לב: אם הוא ראש ממשלה ויש לו בית פרטי, ולי יש בית פרטי, או לשר יש בית פרטי, זה אותו דבר.

עמר בר-לב: לגבי הוצאות בתפקיד בבית הפרטי, אני מניח שצריך להיות אותו כלל כמו ששר במדינת ישראל מארח בבית הפרטי שלו שר ממדינה אחרת.

עמר בר-לב: לא צריך איזשהו חוק גורף מיוחד לגבי ראש הממשלה.

עמר בר-לב: לכן כל מה שקשור בהוצאות פרטיות – אני בהחלט מצטרף למה שאמר חבר הכנסת רוזנטל.

עמר בר-לב: צריך לעשות הפרדה וצריך להיות ברור איפה זה מה.

עמר בר-לב: בכל מה שקשור בהוצאות בבית הפרטי שלו, אם זה הוצאות בתפקיד, הכללים שקיימים לגבי שר יהיו צריכים להיות קיימים לגביו, לא מעבר לזה.

עמר בר-לב: בהקשר הכולל של חקירות שנסובות סביב הוצאות ראש הממשלה, אני חושב שזה טעם לפגם בתקופה הזאת, דווקא בתקופה הזאת.

עמר בר-לב: זה מה שנקרא לדחוף את האצבע לעין ולסובב.

עמר בר-לב: דווקא בתקופה הזאת לא הייתי מעלה את הצעת החוק הזאת.

משה גפני: אני העליתי אותה.

משה גפני: היא עברה במליאת הכנסת, עם כל הכבוד.

משה גפני: אני גם לא מקבל את כל העניין הזה.

משה גפני: מגישים כתב אישום, לראשונה בעולם, נגד אשת ראש ממשלה על חמגשיות.

משה גפני: לא חשוב.

מיקי רוזנטל: גם אתה בחמגשיות?

מיקי רוזנטל: גפני, אתה אדם צנוע.

מיקי רוזנטל: לא מתאים לך.

משה גפני: בסדר.

משה גפני: אני לא אומר את דעתי?

מיקי רוזנטל: אני רוצה שתגיד את דעתך האמיתית.

מכלוף מיקי זוהר: אני לא חושב שזה מרגעי השיא של הוועדה.

מיכל בירן: לזה אנחנו מסכימים.

מיכל בירן: בהחלט רגע שפל.

מיכל בירן: נתניהו לוקח אותנו לאחד מרגעי השפל בהיסטוריה שלנו.

מיקי רוזנטל: הייתי שמח אם היית מספר על מערכת הלחצים שמפעילה עליך משפחת נתניהו.

מכלוף מיקי זוהר: נגד אשתו של רבין לא הגישו כתב אישום.

משה גפני: אני רק רוצה שתדעו שעל-פי תקנות השכר המדינה תעמיד לרשות ראש הממשלה מעון בירושלים.

משה גפני: מעונו של ראש הממשלה בירושלים ומחוצה לה ינוהל על חשבון אוצר המדינה.

משה גפני: אני מציע, בואו נהיה צמודים להצעת החוק.

משה גפני: הצעת החוק מדברת על זה שהוא יהיה פטור ממס על הוצאותיו, שכמובן צריך לקבוע אותן.

מיקי רוזנטל: אבל זה בדיוק העניין.

מיקי רוזנטל: הרי על זה כל הוויכוח, לא על המס.

מיקי רוזנטל: אנחנו לא מתווכחים על המס, אנחנו מתווכחים מה הן ההוצאות של ראש הממשלה.

משה גפני: אבל זו הצעת החוק, אין משהו אחר.

משה גפני: אנחנו לא מדברים על הנוהל.

מיקי רוזנטל: אז מה?

מיקי רוזנטל: יש לי הצעת חוק שכל בני האדם יהיו הגונים.

מיקי רוזנטל: למה לא נאשר אותה?

מיקי רוזנטל: מה זו הצעת החוק?

משה גפני: תודה.

משה גפני: רעיון לא רע.

משה גפני: מיכל בירן, בבקשה.

מיכל בירן: תגיד לי, מיקי זוהר, אתה לא מתבייש להזכיר את שמו של רבין, שהתפטר כי אשתו החזיקה חשבון של דולרים?

מכלוף מיקי זוהר: לא הוגש נגד אשתו כתב אישום, זה מה שאמרתי.

מיכל בירן: הוא התפטר.

מיכל בירן: הדבר הזה הוא פשוט הזוי, שבזה אתה משתמש כדוגמה.

מיכל בירן: היו לנו מנהיגים שהייתה להם עמידה, אחריות כלפי הציבור.

מכלוף מיקי זוהר: היו שם גם חשדות מאוד מאוד חמורות, ולא הוגש כתב אישום.

משה גפני: מיקי, אני לא מנהל פה דיאלוג.

משה גפני: יש פה הצעת חוק, ונתקדם איתה.

משה גפני: מיכל, בבקשה.

מיכל בירן: הגינות, יושר.

משה גפני: חוק, חוק.

מיכל בירן: אתה יודע שאני לא מאריכה.

מיכל בירן: תן לי שתי דקות בלי הפרעות.

משה גפני: בבקשה.

מיכל בירן: כמו שאומר איתן כבל, אני שולטת בעברית ולא זקוקה לעזרה.

מיכל בירן: זה לא פחות מחוצפה שאתה מעלה את זה, מיקי, ואי אפשר להתעלם מהעיתוי.

מיכל בירן: ואני אומרת לך בגילוי נאות, שכנראה אם לא היה מדובר בהקשר הזה, לא חושבת שהייתי מתנגדת להצעת החוק הזאת.

מיכל בירן: אני חושבת שבסדר שהמנהיגים שלנו, כשיש הוצאות שקשורות לתפקיד שלהם, זה חלק מהעניין.

מיכל בירן: אני מסכימה איתך שלא הגיוני שראש ממשלה ירוויח 13,000 שקלים במדינת ישראל, אבל כל הדבר הזה בנוי על איזשהו אמון בסיסי, והאמון הזה נשבר.

מיכל בירן: כשמישהי לוקחת איתה, ונראה לי שזה לא פלילי, שמונה מזוודות של ניקוי יבש לחו"ל על חשבון משלם המיסים, זה שובר את האמון הבסיסי.

מכלוף מיקי זוהר: אבל הם משלמים על זה מס.

מכלוף מיקי זוהר: תעזבו אותה במנוחה כבר.

מכלוף מיקי זוהר: זו אישה שהתחתנה עם ראש ממשלה ואתם לא מרפים ממנה.

מכלוף מיקי זוהר: אתם לא מרפים ממנה.

מכלוף מיקי זוהר: תעזבו אותה במנוחה.

מכלוף מיקי זוהר: די, קצת רגישות.

מכלוף מיקי זוהר: מינימום של להיות בן-אדם.

מכלוף מיקי זוהר: תעזבו את המשפחה שלו במנוחה.

מכלוף מיקי זוהר: הם לא נבחרו לשום דבר והם לא התמודדו על שום דבר.

מיכל בירן: יש הבדל בלהציק לה על הקלטות מטורפות, כי בזה אני מסכימה איתך שאין בזה עניין לציבור.

מיכל בירן: אבל כשהיא ממומנת מכספי משלם המיסים, שהכסף של כל אזרחי ישראל, שרבים מהם חיים בקושי משכר מינימום, משלמים על זה שהיא אוהבת את הריח של הניקוי היבש בחו"ל, אז כן, זה עניין ציבורי.

מיכל בירן: וכשכסף ציבורי מממן את המאבטחים של יאיר כשהוא נוסע למועדון חשפניות, אז כן, זה עניין ציבורי.

מיכל בירן: כל שאר הדברים באמת זה הכול שלהם.

מכלוף מיקי זוהר: תתביישו לכם.

מכלוף מיקי זוהר: איבדתם כל רסן.

מיכל בירן: אני מצטרפת לקריאתו של מיקי רוזנטל.

מיקי רוזנטל: אנחנו צריכים להתבייש?

מכלוף מיקי זוהר: כן.

מיקי רוזנטל: כמה תלקק להם?

מיקי רוזנטל: כמה תלקק להם?

מיכל בירן: אי אפשר להצביע בעד ההצעה הזאת בלי נוהג.

מכלוף מיקי זוהר: אני לא צריך שום דבר, רק דבר אחד.

מכלוף מיקי זוהר: אני לא אתן לכם להוציא מפה את ראש הממשלה מתפקידו בגלל הלכלוכים שלכם, ואני לא אתן לכם לשבור את רוחו.

מיקי רוזנטל: בגלל הכביסה המלוכלכת שלנו?

מיקי לוי: לכלוכים שלנו?

מיכל בירן: מיקי, אתה חי בסרט.

משה גפני: מיקי, זה לא נושא הדיון.

משה גפני: אתה רוצה, נעשה דיון על זה.

מיקי לוי: אתה עוד מאשים אותנו?

מיקי רוזנטל: אתה הבאת את זה סוף כל סוף.

מיקי רוזנטל: אני שנתיים מבקש ממך לדון בהוצאות של לשכת ראש הממשלה, וגפני לא נותן.

מכלוף מיקי זוהר: אנחנו נעמוד כחומה בצורה ונגן על ראש הממשלה ומשפחתו, על אפכם ועל חמתכם.

משה גפני: מיכל, תודה.

מיקי רוזנטל: תוכל ללוות אותה לכלא, זה יהיה נחמד.

מכלוף מיקי זוהר: היא לא תלך לכלא, אל תדאג.

מכלוף מיקי זוהר: כולכם אולי לפניה תלכו לכלא.

מכלוף מיקי זוהר: כי גם אתם, דרך אגב, הוכחתם את עצמכם כמפלגת מושחתים.

מכלוף מיקי זוהר: מפלגת העבודה הוכיחה את עצמה כמפלגת מושחתים.

מכלוף מיקי זוהר: ראינו את ראש המפלגה שלך, איזה חסיד גדול.

מכלוף מיקי זוהר: ישב עם טייקונים שעות על גבי שעות, ניסה להוציא מהם משכורת.

מכלוף מיקי זוהר: אחרי זה הלך ליובל שטייניץ ואמר לו: אל תיגע בטייקוני הגז.

מכלוף מיקי זוהר: ואחר כך גם שלי יחימוביץ בוועדה לביקורת המדינה מקדמת פרומושן להליכים משפטיים לעורך דין שייצג את מפלגת העבודה בחינם.

מכלוף מיקי זוהר: אז אל תספר לי שהם מושחתים.

מכלוף מיקי זוהר: אתם יותר מושחתים.

משה גפני: לא מקובל עלי כל הדבר הזה.

מיכל בירן: חוץ מהטון שלך, אין מה להשוות בכלל.

מיכל בירן: אין מה להשוות בכלל, מיקי.

מכלוף מיקי זוהר: ה"מושחתים, נמאסתם" שלכם, מה שנקרא, התפוצץ לכם בפרצוף.

מיכל בירן: מיקי, גם המפלגה שלך בחקירות כל היום, על מה אתה מדבר?

מיכל בירן: חי בסרט.

מכלוף מיקי זוהר: גם אנחנו יודעים להגיד את זה.

מכלוף מיקי זוהר: מושחתים, נמאסתם.

מיכל בירן: תכף עושים לכם רב-קו במשרדי החקירות.

משה גפני: תודה רבה.

משה גפני: חבר הכנסת מיקי לוי, אם אפשר להתקדם.

מיקי לוי: תודה רבה, אדוני.

מיקי לוי: אני חושב שצריך להפריד בין הרכב לבין ההוצאות האחרות.

מיקי לוי: ראש ממשלה נוסע באוטו גדול, ממוגן ירי, לא עושה בו כמעט שימוש פרטי, אני הייתי מצביע בעד.

מיקי רוזנטל: העברנו את זה, לא?

מיקי לוי: אין הדבר דומה לשאר ההוצאות.

מיקי לוי: ואני קודם כל רוצה לקבול על לשון החוק.

מיקי לוי: תשלומים, שירותים וטובות הנאה המשתלמים או הניתנים – לא ברור לי המשתלמים, אבל נעזוב את זה רגע.

מיקי לוי: אני פותח ויקיפדיה.

מיקי לוי: קבלת טובות הנאה עלולה להיחשב לשוחד ולעתים היא חייבת במס.

מיקי לוי: איסורים בנושא קבלת מתנות וטובות הנאה על-ידי עובדי ציבור, לרבות לשמחות ולאירועים.

מיקי לוי: אני מבקש את תשומת לב הייעוץ המשפטי.

מיקי לוי: אני חושב שהמילה הזאת, טובות הנאה, היא מיותרת בלשון החוק.

מיקי לוי: מה זה?

מיקי לוי: זה נראה לי הזוי להכניס לספר החוקים של מדינת ישראל.

מכלוף מיקי זוהר: יש הרבה אצלכם במשטרה הזויים כאלה.

מכלוף מיקי זוהר: הרבה אצלכם הזויים במשטרה, אתה לא הראשון ולא האחרון.

מיקי לוי: יש אצלנו הרבה הזויים.

מכלוף מיקי זוהר: יש הרבה, אתם לא כאלה גאונים.

מכלוף מיקי זוהר: השמש לא זורחת אצלכם אתה יודע מאיפה.

מיקי לוי: יש אצלנו הרבה הזויים במשטרה.

מיקי לוי: אני גאה במשטרה.

מכלוף מיקי זוהר: אני מתבייש ביחידה 433.

מכלוף מיקי זוהר: אני מתבייש ביחידה הזאת, שכל מה שמעניין אותה זה רק תקשורת וציבוריות ולא מעניין אותה להגיע לחקר האמת.

מיקי לוי: אתה לא מתבייש?

מכלוף מיקי זוהר: לא, אתה צריך להתבייש.

מכלוף מיקי זוהר: אתה וכל החברים שלך.

מיקי לוי: אני גאה בחברים שלי, נקיי הכפיים.

מכלוף מיקי זוהר: אני לא.

מכלוף מיקי זוהר: אני לא גאה בהם.

מכלוף מיקי זוהר: הם מדליפים את כל חומר החקירה, אני לא גאה בהם, אני בז להם על זה.

אחמד טיבי: אפשר התייעצות סיעתית על מה שאמר מיקי?

משה גפני: אי אפשר.

משה גפני: מיקי, אני רוצה לבקש ממך.

משה גפני: אתה הבאת הצעת חוק לכאן, אני לא דחיתי את זה.

משה גפני: אני הבאתי את זה לדיון להכנה לקריאה ראשונה.

משה גפני: כל מה שאתה אומר עכשיו, אתה יכול להגיד במליאת הכנסת.

משה גפני: הוועדה זה לא מקום לקיים את הדיון הזה.

משה גפני: הוועדה תקיים את הדיון הזה רק על החוק.

משה גפני: כן טוב, לא טוב, העיתוי – נעשה את מה שאנחנו מורגלים לעשות רק לגבי הצעת החוק.

משה גפני: אני מאוד מבקש ממך שאני לא אצטרך להוציא אותך.

משה גפני: אתה יכול להביע את דעתך, וזה הכול.

משה גפני: אם אתה רוצה לתקוף את מפלגת העבודה או את המחנה הציוני, במליאת הכנסת.

משה גפני: זו הרי רק הכנה לקריאה ראשונה, הרי הולך להיות דיון במליאת הכנסת.

משה גפני: אם זה מאושר כאן, הולך להיות דיון ארוך שם.

מכלוף מיקי זוהר: נראה אותך מתאפק.

משה גפני: אני לא יכול, אז מה?

מיקי לוי: מה שייך עניין המשטרה?

מיקי לוי: תגיד לי, אתה לא מתבייש?

מיקי לוי: איבדתם את הבושה לגמרי?

מיקי לוי: ארגון שמגן עליך ועל אזרחי מדינת ישראל.

מיכל בירן: לשאלתך, כן, הם איבדו את הבושה.

מכלוף מיקי זוהר: תתעסקו בפושעים, ברוצחים, באנסים.

מיקי לוי: יש בבניין הזה פושעים.

מכלוף מיקי זוהר: זה מה שנוח לך להגיד לציבור כדי שאולי יצביעו בשבילכם.

מכלוף מיקי זוהר: אבל 14 מנדטים אומרים שהם לא מקשיבים.

משה גפני: מיקי, אתה באמצע הדיבורים, אני רוצה רגע לעשות הפסקה משפטית.

מיקי לוי: אני השתדלתי להיות מנומס, לא לענות.

משה גפני: בסדר גמור.

משה גפני: אני מודה לך, היועצת המשפטית של משרד ראש הממשלה, עו"ד ברנע.

משה גפני: אני מבין שאת נמצאת בוועדה אחרת, אבל הוועדה הזאת היא יותר חשובה.

משה גפני: היא פרקטית, היא עוסקת בדברים שהם האמיתיים.

משה גפני: שם זה פילוסופיה.

משה גפני: אני רוצה לדעת הנושא של המיסוי עד היום, כיצד הוא התנהל במשרד ראש הממשלה, ומה אתם מתכוונים לעשות אחרי שהחוק הזה יאושר, אם הוא יאושר.

משה גפני: איך אתם מתכוונים לפעול על-פי הנוהל הזה.

משה גפני: בבקשה.

שלומית ברנע: באשר לשאלה איך נהגו עד היום, אני חושבת שחשב המשרד, שנמצא פה, מר אלי ביתן, יוכל לומר.

שלומית ברנע: כיוון שהוא אחראי על תשלום משכורתו של ראש הממשלה, הוא יוכל לומר איך נהגו עד היום בעניין הזה.

שלומית ברנע: הייתה עתירה, אני מניחה שהדבר ידוע, והוקם צוות ברשות המיסים שקבע שיש להחיל מיסוי על עבודות שנעשות עבור המעון הפרטי.

שלומית ברנע: ואם וככל שהצעת החוק תעבור, ואנחנו בוודאי לא רואים שום מניעה משפטית בעניין הזה, אז אנחנו נפעל בהתאם לחוק.

משה גפני: מה זה בהתאם לחוק?

משה גפני: אנחנו לא עוסקים בנוהל, אתם צריכים לעסוק בנוהל.

משה גפני: לדעת מה כן ומה לא.

משה גפני: הצוות הזה עוסק בזה?

שלומית ברנע: הנוהל לחלוטין לא עוסק בהיבטי המיסוי.

משה גפני: לא המיסוי, הנוהל.

מיקי רוזנטל: היו בעיות, כמו שאנחנו יודעים, לגבי מה זו הוצאה פרטית ומה זו הוצאה ציבורית וכו'.

מיקי רוזנטל: ואין נוהל חד-משמעי.

מיקי רוזנטל: אז עכשיו כשאנחנו באים לשנות את הדברים ולתקן אותם, האם לא צריך להגיד מה נכלל ומה לא נכלל?

מיכל בירן: גם כדי להקל עלייך ועל אחרים את העבודה שלכם, כדי שיהיו קווים ברורים.

משה גפני: שגית, היועצת המשפטית, בבקשה.

שגית אפיק: שלומית, ברגע שזה ייחקק למעשה, אז ייקבע שתשלומים, שירותים וטובות הנאה, המשתלמים או הניתנים, בקשר למילוי תפקידו.

שגית אפיק: הפרשנות של "בקשר למילוי תפקידו" תישאר אצלכם, כי ברגע שאנחנו נחוקק את זה לצד החלטת השכר שיש אצלנו, שהוצאות המעון הפרטי צריכות להיות ממומנות מאוצר המדינה, הפרשנות של הדברים האלה תהיה אצלכם.

שגית אפיק: השאלה של היושב-ראש היא, איך אתם תנהגו, האם לפי מה שאתם נוהגים היום, האם בדרך אחרת, האם זה ישנה את המצב.

שלומית ברנע: אני סבורה שהנוהל, הגם שיש בו אולי הוראות שלא תמיד עדכניות או נותנות מענה למכלול הבעיות והשאלות שמתעוררות, מאז 2001 דיבר באמת על השתתפות המדינה בהוצאות שנעשות עבור המעון הפרטי אם ראש הממשלה נמצא שם, לצורך ביצוע תפקידו.

שלומית ברנע: השאלה מה היא ההגדרה ומה הוא ביצוע תפקידו היא אכן שאלה פרשנית.

שלומית ברנע: אבל אין קושי רב לענות עליה, משום שזה ברור אם ראש הממשלה נמצא שם לצורך ביצוע תפקידו או לצורך חופשה.

שלומית ברנע: אני חושבת שלאור הלו"ז של ראש הממשלה, כפי שאנחנו מכירים, גם בימי חופשתו וגם בימי המנוחה הוא תמיד מבצע את תפקידו.

שלומית ברנע: כך שפחות או יותר הוא תמיד שם.

שלומית ברנע: בכל מקום שהוא נמצא הוא בעצם עובד.

מכלוף מיקי זוהר: לא כמו יאיר לפיד, שמסתובב בעולם כל היום.

מכלוף מיקי זוהר: שלנו עובד.

מיקי לוי: אני קיבלתי החלטה לא להתייחס לדברי ההבל שלו.

מכלוף מיקי זוהר: לא נורא, אתה לא חייב.

מכלוף מיקי זוהר: אבל תקשיב להם בקשב רב.

שגית אפיק: זאת אומרת, ההבדל בין ליישם את המלצות הצוות שהמליצו על חלוקת המעון לפי סוגי שימושים ובהתאמה למסות, לבין החקיקה הזאת, אם אני מבינה ממך, היה הרבה יותר קשה ליישם את המלצות הצוות ויהיה לכם הרבה יותר קל לתת את היישום בקשר למילוי תפקידו?

שגית אפיק: אני הבנתי נכון?

מיקי רוזנטל: מה הקשר?

שלומית ברנע: אני לא בטוחה, משום שעד כמה שאני יודעת, עד שקיבלנו את המלצות הצוות גם קודם לכן לא נעשתה חלוקה מעין זו לצורך מיסוי.

שגית אפיק: זאת אומרת, עד המלצות הצוות היה פטור.

גיא גולדמן: מה זה היה?

גיא גולדמן: הצוות גיבש את ההמלצות.

שגית אפיק: מתי?

גיא גולדמן: כשהייתה עתירה.

מיקי לוי: אבל ההכרה בהוצאה אינה שייכת למיסוי.

מיקי לוי: ברגע שתוכר הוצאה, אז גם יהיה פטור ממס, אם החוק יעבור.

מיקי רוזנטל: גברתי, אני לא רוצה לסבך אותך בעניינים שעכשיו הם על הפרק במדויק.

מיקי רוזנטל: אבל אני יודע שהיו בעבר חילוקי דעות קשים סביב מה זו הוצאה מוכרת וכו', והשאלה היא כדלקמן: האם כשכבר מחוקקים את החוק הזה, שאין חילוקי דעות שהוא ראוי, לא היה ראוי באותה נשימה לקבוע בחוק מה תיחשב הוצאה ועד איזו תקרה תיחשב הוצאה וכו', כדי שהוויכוחים הללו ייפסקו?

מיקי רוזנטל: יש לחצים ויש עניינים, ולכן שמירה כן, גינון עד סכום מסוים.

מיקי רוזנטל: אני לא רוצה להיכנס לפרטים, כי הם בחילוקי דעות והם יהיו בקרוב בבית משפט.

מיקי רוזנטל: אבל אני מדבר על העיקרון.

מיקי רוזנטל: האם לא היה ראוי שהנוהל הזה ייכנס לתוך החוק?

שלומית ברנע: אני סבורה שדברי חקיקה נתונים למחלוקת פרשנית, וכמובן כל חקיקה שיש בה כדי להבהיר ולחדד היא מבורכת.

משה גפני: לקראת הקריאה השנייה והשלישית, אני לא מבין למה זה לא קרה עכשיו, אני מתכוון להביא את היועצת המשפטית של נשיא המדינה.

משה גפני: יש להם נוהל, כנראה.

שלומית ברנע: זה אותו נוהל.

משה גפני: אני רוצה שיצא מפה הנוהל, אני לא יודע אם בחקיקה, והנוהל צריך להיות אחיד.

משה גפני: מכיוון שהחוק הזה יעשה שלגבי ההוצאות שאנחנו מדברים עליהן עכשיו, נשיא המדינה וראש הממשלה יהיו זהים.

משה גפני: לא יוכל להיות נוהל אחד אצל נשיא המדינה ונוהל אחר אצל ראש הממשלה.

משה גפני: אני חושב שהחוק הזה יסדיר את העניין הזה, ולכן אני מבקש שתיערכו לקריאה השנייה והשלישית בהתאם למה שאני אומר, כי אני מתכוון להביא לפה גם את היועצת המשפטית של נשיא המדינה עם הנוהל.

משה גפני: כי אנחנו אחראים גם על זה.

משה גפני: מיקי לוי, בבקשה.

מיקי לוי: גברתי היועצת המשפטית, אם את יכולה בבקשה להסביר, לתאר איך מתבצע אישור של הוצאה מיוחדת.

מיקי לוי: ואני לא נכנס להוצאות, אם הן מחויבות המציאות או לא.

מיקי לוי: באיזשהו מקום קראתי על ועדת השלושה, שבשלב מסוים אולי ביטלת אותה.

מיקי לוי: אז איך מאשרים הוצאה?

משה גפני: תכף נדון בעניין הזה.

משה גפני: אבל זה לפי דעתי לא היועצת המשפטית אלא החשב, ואנחנו נשאל גם את רשות המיסים.

מיקי לוי: אני חוזר לעניין על לשון החוק, ואני מלין על כך שכתוב "שירותים וטובות הנאה".

מיקי לוי: קראתי מה אומר "קבלת טובות הנאה" – קבלת טובות הנאה עלולה להיחשב לשוחד, ולעתים היא חייבת במס.

מיקי לוי: איסורים בנושא קבלת מתנות וטובות הנאה על-ידי עובדי ציבור, לרבות לשמחות ולאירועים.

מיקי לוי: נשאלת השאלה אם מקבלים מתנה שעון מאישיות מסוימת, האם ניתן לקבל אותו, כן או לא.

מיקי לוי: האם צריך לשלם עליו מס, כן או לא.

מיקי לוי: העסק מאוד מאוד מסובך, הוא לא פשוט.

מיקי לוי: על מנת שנוכל לגבש עמדה בעניין הזה, אני מבקש כמו חברי לקבל את כל פירוט ההוצאות של המדינה עבור ראש הממשלה ובני משפחתו בשלוש השנים האחרונות, בדגש על הוצאת המעון הפרטי.

מיקי לוי: האם גברת בוזגלו וגברת זילברשטיין צריכות לשלם 7,000 שקל עבור מים בבית הפרטי.

מיקי לוי: 7,000 מים, כל תשלום.

מיקי לוי: זה התשלום, זה המידע שיש בידי.

מיקי לוי: ואני פונה אל נציגי האוצר במשרד ראש הממשלה.

מיקי לוי: הצורך לשלם את המס בגין מימון הוצאות, שחלקן במעונו הפרטי, מהווה איזושהי מגבלה.

מיקי לוי: על זה אין בכלל ויכוח.

מיקי לוי: כאשר אדם יודע שהוא נושא בחלק מההוצאות על חשבונו הפרטי, יגביל את עצמו.

מיקי לוי: אבל ברגע שהוא יודע שכל ההוצאות מוכרות, וכן תשלום המס מוכר, אז המזגנים ידלקו 24 שעות ביממה והמים יוחלפו בברכה שלוש פעמים בחודש, וזה מגיע ל-7,000 שקלים בחודש.

מיקי לוי: אני רוצה להבין איך אפשר להגיד שמעכשיו הכול פתוח.

מיקי לוי: אני מוכן להשוות את הוצאות הנשיא על מעונו הפרטי, כמה שהוא הוציא אוטומטית, להוצאות של ראש הממשלה.

מיקי לוי: ביקשתם איזונים, למרות שהנשיא הוא סמל שלטוני והוא מוגדר בחוק נשיא המדינה, ראש הממשלה מוגדר כבכיר השרים, זה הכול.

מיקי לוי: כאחד שזכה במנדטים להרכיב את הממשלה, ואני נותן לו כבוד על העניין הזה.

מיקי לוי: ולכן חשוב מאוד לדעת מה ההוצאות ששולמו עבור ביתו של ראש הממשלה בשלוש השנים האחרונות.

מיקי לוי: אני רוצה לציין שהתפיסה של כל החוק הזה מסוכנת לדמוקרטיה, לבוא ולהשוות את מעמדו של ראש הממשלה למעמדו של נשיא המדינה.

מיקי לוי: מעמד נשיא המדינה הוא ייחודי, הוא סמלי, ולכן אין הדבר דומה.

מיקי לוי: חוק יסוד: הממשלה קובע כי ראש הממשלה הוא אחד השרים שהוא עומד בראשה.

מיקי לוי: בכיר השרים.

מיקי לוי: אז קודם תשנה את חוק יסוד: הממשלה.

מיקי לוי: אתה לא יכול לשנות את החוק הזה ולהשוות אותו לנשיא בלי לשנות את חוק יסוד: הממשלה.

מיקי לוי: אני מבקש שני דברים.

מיקי לוי: הניסוח של החוק הוא איום ונורא בעיני.

מיקי לוי: הרי אתם תעבירו אותו, כי יש לכם רוב ואתם תדרסו אותנו.

מיקי לוי: בסדר, אין בעיה, תעבירו חוק שהוא מושחת, זה בסדר.

מיקי לוי: אבל אני לפחות מבקש רחמים על ספר החוקים של מדינת ישראל, שלא ייכתב "טובות הנאה" באופן חוקי.

מיקי לוי: זה הזוי.

מיקי לוי: נשגב מבינתי.

משה גפני: תודה רבה.

משה גפני: אני לא מסכים עם ההגדרה שלך במקרה הזה, של דריסה וכו'.

משה גפני: החוק הזה הוא חוק פרקטי, הוא לא משנה הליכים.

מיכל בירן: אי אפשר להתעלם מההקשר.

משה גפני: ההוצאות של ראש הממשלה הן שונות לחלוטין.

מיכל בירן: אנחנו כולנו מסכימים לזה.

מיקי לוי: על ההוצאות של יאיר אני צריך לשלם?

מיקי לוי: על הממיר של יאיר לתוכנית "האח הגדול", תוספת תשלום אנחנו צריכים לשלם?

מיקי רוזנטל: טבעת ליום הנישואין אני צריך לשלם, אתה צריך לשלם?

משה גפני: לא.

מיקי רוזנטל: אז צריך להחליט מה כן ומה לא.

משה גפני: אז אמרתי.

משה גפני: מוסי רז, ואחריו דודי אמסלם.

מוסי רז: קודם כל, מדינת ישראל הסתדרה יפה מאוד 71 שנים בלי החוק הזה, ולכן כשמביאים חוקים צריך לחשוב גם על העיתוי שלהם.

מוסי רז: דבר שני, נאמר פה, ובצדק, אם קובעים שמבחינה ביטחונית צריך להעמיד לראש הממשלה רכב כזה או אחר, אפשר להתווכח על הבחינה הביטחונית.

מוסי רז: אבל ברור מי צריך לשלם על זה וברור שצריך להיות כאן הפטור ממס.

מוסי רז: לעומת זאת, אם ראש הממשלה מקבל רכב, לא משנה כרגע מה הרמה הביטחונית שלו - - -

מיקי לוי: לאשתו ולבן שלו.

מוסי רז: לא לאשתו, לראש הממשלה עצמו.

מוסי רז: כמו שר וחברי כנסת ועשרות אלפי שכירים אחרים במשק, הוא צריך לשלם על זה מס.

מוסי רז: אז אני לא אומר שהוא צריך לשלם מס על מאות האלפים שעולה הרכב הממוגן, אלא כפי שמשלם שר.

מוסי רז: זאת אומרת, צריך לקבוע פה מדרגים בחכמה ולא בחקיקה כזאת שבאה לתת מכה.

מוסי רז: הרי כל אחד מחברי הכנסת, עשרות אלפי שכירים במשק, שרים, משלמים מס שווי רכב.

מוסי רז: גם הוא צריך לעשות את זה.

מוסי רז: אני לא אומר שהוא צריך לשלם שווי רכב של מטוס, אבל שווי רכב הוא צריך לשלם.

מוסי רז: לכן, כמו שאני קורא את ההצעה הזאת, היא פסולה, כי הוא פוטרת אותו מכל דבר, וזה נראה לי לא סביר.

מוסי רז: כשאתה הולך להוצאות הבית הפרטי בקיסריה, אם מתקינים לו משהו ואומרים שמבחינה ביטחונית צריך להיות כיפת ברזל - -

מיקי לוי: להגביה את החומה 20 מטר.

מיקי לוי: אין בעיה.

מוסי רז: - - חומה, כיפת ברזל, מנהרה, לא יודע – אז בוודאי שלא צריך להחיל את זה עליו.

מוסי רז: אבל אם באותו בית בקיסריה אלה דברים אחרים, הם צריכים לחול עליו.

מוסי רז: את ההפרדה הזאת חייבים לעשות בחוק ולא אחרי זה להשאיר את זה למשפטנים ולרואי החשבון.

משה גפני: תודה.

משה גפני: דודי אמסלם.

דוד אמסלם: אני שומע אתכם בקשב רב כבר הרבה זמן, וכל פעם אני צובט את עצמי עד כמה אתם יכולים להיות צבועים ועד כמה אתם יכולים לרדת נמוך.

דוד אמסלם: על מה אנחנו מדברים?

דוד אמסלם: ראש ממשלה במדינת ישראל מרוויח 13.5 אלף שקלים בבנק.

דוד אמסלם: מה מבקשים?

דוד אמסלם: לא נכנסים לפרטים, אני גם לא מסכים אתך, זה לא קשור לפרטים.

דוד אמסלם: מעמדו צריך להיות בהיבט הזה כמו נשיא המדינה.

דוד אמסלם: ראש הממשלה זה אדם שהאחריות על כל המדינה נישאת על כתפיו.

דוד אמסלם: יכול להיות שבאופן פורמלי הוא ראשון בין השרים, אבל הוא ראש הממשלה והוא אחראי על כל המערכת.

דוד אמסלם: הוא ממנה את השרים.

דוד אמסלם: הוא לפחות מציע אותם.

דוד אמסלם: זה ראש המערכת בפועל, לטוב ולרע.

דוד אמסלם: אז מה מבקשים?

דוד אמסלם: לתת לו תנאים סבירים ולהשוות אותו לנשיא המדינה.

דוד אמסלם: אני חשבתי שכולם יגידו בסדר גמור.

דוד אמסלם: זה לא משנה בכלל איזה ראש ממשלה זה.

דוד אמסלם: אבל אם אנחנו יכולים לבזות אותו, למה לא?

מכלוף מיקי זוהר: זו השנאה.

מכלוף מיקי זוהר: היא גוברת כל הזמן.

דוד אמסלם: אם יכולנו גם לשלם לו אולי 1,000 שקל משכורת, למה לא?

דוד אמסלם: תתחילו לספור לו גם את המזוודות וכמה פעמים הוא פותח את הניאגרה?

דוד אמסלם: כמה בקבוקי סודה הוא שותה?

דוד אמסלם: איבדנו כל בושה וכלימה.

דוד אמסלם: כל זה כדי להפיל את הממשלה.

מכלוף מיקי זוהר: הם לא יודעים לנצח בקלפי, מה לעשות?

דוד אמסלם: אני פותח כל יום עיתונים, אני בשוק ממה שכתוב.

דוד אמסלם: לכן אני חושב שאנחנו באים להסדיר מצב שאני מקווה שהם גם לא יבזו את נשיא המדינה.

דוד אמסלם: אז לפחות יש איזשהו מקום שהוא הנקודה שיש בה הסכמה, ולהשוות את ראש הממשלה, כל ראש ממשלה שיהיה, בסוגיה הזאת.

דוד אמסלם: מה יהיה בתמונה?

דוד אמסלם: מה שיהיה עם נשיא המדינה.

משה גפני: תודה רבה.

משה גפני: משרד המשפטים, בבקשה.

לירון נעים: בוקר טוב.

לירון נעים: אנחנו חושבים שההצעה מעוררת קשיים משפטיים.

לירון נעים: במישור השוויון ההצעה הזו מבקשת לקבוע שאדם שמכהן בתפקיד של ראש ממשלה ייהנה מפטור ממס ששאר משלמי המיסים לא נהנים ממנו, למעט נשיא המדינה.

משה גפני: אתם יודעים במשרד המשפטים מה זה ראש ממשלה בישראל?

לירון נעים: בהחלט.

משה גפני: אתם יודעים גם שאין שניים, יש אחד?

לירון נעים: אני אומרת שהמעמד שונה במידה מסוימת.

משה גפני: שמעתי את ההתנגדות שלהם בוועדת שרים.

משה גפני: ללמוד אני רוצה.

מיקי לוי: אני לא שמעתי.

מכלוף מיקי זוהר: חוסר שוויון בין מי למי?

מיקי לוי: תתחילי מחדש.

מיקי רוזנטל: תגידי את דעתך, אל תפחדי.

משה גפני: אל תפחדי, תגידי את דעתך ללא פחד ומורא.

משה גפני: אני חשבתי שאני יכול לשאול אותך שאלה, אבל התברר שאני לא יכול בגלל שזה פותח דיון סתם.

מיקי רוזנטל: תגידי באומץ לב, אל תפחדי.

משה גפני: בדיוק.

לירון נעים: הפטור שיש היום בפקודה לנשיא המדינה הוא פטור שאומץ מפקודה מנדטורית ונחקק לפני חוקי היסוד.

לירון נעים: זה אחד ההבדלים.

משה גפני: לא הבנתי.

משה גפני: זאת אומרת שאם עכשיו היו מביאים חוק על נשיא המדינה, גם הייתם אומרים שלא?

משה גפני: אולי שני נשיאים?

לירון נעים: אני לא יודעת.

משה גפני: אז למה אמרת את זה?

מכלוף מיקי זוהר: במקום להגיש הצעת חוק, נבטל את החוק של הנשיא.

משה גפני: מיקי, אתה שמעת מה שהיא אמרה?

משה גפני: היא אמרה שהחוק על נשיא המדינה התקבל בפקודה מנדטורית.

משה גפני: הווה אומר, אם אני מבין נכון, שאם זה היה בא היום, מה היה קורה?

מכלוף מיקי זוהר: לא היה קורה כלום.

משה גפני: אתה סתם ציני.

עודד פורר: אם כך גם חוק השבות היה מעורר קשיים משפטיים.

משה גפני: נכון.

משה גפני: זה גזעני.

מיקי לוי: אבל היא אמרה שהחוק הזה מהווה קשיים משפטיים לא פשוטים.

מכלוף מיקי זוהר: היא לא אמרה "לא פשוטים".

מכלוף מיקי זוהר: היא אמרה קשיים משפטיים.

משה גפני: גברת לירון, אני מבטיח לך שאני לא שואל יותר.

משה גפני: בבקשה, תאמרי את דברייך ברצף.

לירון נעים: תודה.

לירון נעים: המהלך הזה סוטה מעיקרון יסוד בדיני המס, שהוא עיקרון של נשיאה שוויונית בנטל המס.

לירון נעים: אנחנו אומרים שהדברים לא מגיעים כדי מניעה חוקתית ולא מגיעים כדי מניעה משפטית, אבל הם כן מעוררים קושי משפטי, והקושי הזה הוא פתיר.

לירון נעים: הפתרון לקושי הזה הוא גילום הוצאות המס של ראש הממשלה, שזה כלי מקובל בדיני המס.

לירון נעים: גילום באופן שלא יפגע בשוויון.

לירון נעים: זאת אומרת, ככל שאכן קיים שוני רלוונטי בין ראש ממשלה לבין שאר העובדים במשק, בגלל המימון הייחודי של הוצאותיו, הפתרון לדבר הזה הוא שהמדינה בכובעה כמעסיקה יכולה לגלם מס באישור הוועדה, וכך להפחית מנטל המס שמוטל על ראש הממשלה.

לירון נעים: זאת אומרת, המדינה יכולה כמעסיקה לשאת בעודף המס שמוטל על העובד בגלל הטבות מיוחדות שהוא מקבל ממנה.

מיקי לוי: זו אותה גברת בשינוי אדרת.

לירון נעים: הקושי המשפטי שמעוררת הצעת החוק הזאת מתחדד נוכח קיומו של עיקרון הגילום שנמצא פה על השולחן.

לירון נעים: הערה אחרונה לסיום.

לירון נעים: בכל מקרה צריך לומר שהקושי המשפטי מתגבר ככל שאנחנו מתייחסים למימון של טובות הנאה או שירותים שהאופי שלהם הוא אופי פרטי מובהק יותר, וזה נכון בין אם הולכים בדרך של פטור ממס ובין אם הולכים לפתרון של גילום.

משה גפני: תודה רבה.

שגית אפיק: אתם הייתם חברים בצוות המקצועי שישבו בו גם רשות המיסים וגם משרד ראש הממשלה.

שגית אפיק: לא המלצתם שם על גילום.

לירון נעים: הצוות דן במישור המימון ולא במישור המיסוי.

לירון נעים: גילום זו החלטת מעסיק, ולכן הצוות לא יכול היה לדון בזה.

שגית אפיק: אז מי היה צריך לקבל את ההחלטה הזאת על גילום?

שגית אפיק: כי היא לא התקבלה בעצם עד לרגע זה.

מיקי לוי: הממונה על השכר או החשב הכללי באוצר.

שגית אפיק: ואתם המלצתם לחשב הכללי לקבל המלצה על גילום?

שגית אפיק: הייתה המלצה מטעמכם לחשב הכללי לקבל המלצה על גילום?

לירון נעים: זה לא היה חלק מהמנדט של הוועדה.

לירון נעים: הוועדה דנה אך ורק במישור המימון ולא במישור המיסוי.

שגית אפיק: החשב הכללי היה גם חבר בצוות הזה, נכון?

לירון נעים: ההחלטה של גילום היא החלטה של מעסיק בכובעו כמעסיק.

לירון נעים: לכן הצוות לא דן בה.

שגית אפיק: אז החלטה כזאת לא התקבלה בעצם.

לירון נעים: לא.

שגית אפיק: לא דנו ולא התקבלה.

משה גפני: תודה רבה.

מיקי לוי: לפני שנשמע את החשב של משרד ראש הממשלה, אני רוצה להביא לתשומת לבך שמה שאמרה היועצת המשפטית של משרד ראש הממשלה, שהיא לא מבחינה בין הוצאה פרטית לציבורית.

מיקי לוי: זה מעלה תהיות לא פשוטות.

מיקי לוי: זוהי אמירה לא פשוטה.

מיקי לוי: כך היא אמרה.

שגית אפיק: היא לא אמרה את זה.

מיקי לוי: היא אמרה, אני אומר לכם.

מיקי לוי: תבדקו את הפרוטוקול.

מיקי רוזנטל: אני לא שמעתי את זה.

שגית אפיק: זה הנציג שלה, היא לא אמרה דבר כזה.

שגית אפיק: אתם לא מבחינים בין הוצאה פרטית לציבורית?

אייל ברנע: יש הפרוטוקול שיוכל להגיד לנו מה שלומית אמרה.

קריאה: זה בדיוק העניין, שהוועדה הבחינה בזה.

מיקי לוי: היא אמרה את זה?

מיקי לוי: הנה, היא אמרה את זה.

מיקי לוי: אתה רוצה להוציא את ההקלטה?

מיקי לוי: תוציא את ההקלטה.

מיקי לוי: תוציא עכשיו את הפרוטוקול.

מיקי לוי: זה אסון.

משה גפני: בסדר.

משה גפני: סדר הדברים הוא כזה, החשב של משרד ראש הממשלה, לאחר מכן היועצת המשפטית של הוועדה ולאחר מכן אנחנו מצביעים.

משה גפני: בבקשה, החשב.

אלי ביתן: מה השאלות?

שגית אפיק: איך אתם מיישמים היום את המלצות הצוות?

אלי ביתן: למעשה, לאחר שצוות המיסוי ישב, הייתי חבר בצוות הזה, יצאו החלטות ממש בשלהי 2017, שהוגשו גם לבג"ץ, ומהרגע הזה התחלנו בהיערכות למיסוי ראש הממשלה.

אלי ביתן: הלכה למעשה, ראש הממשלה ממוסה בפועל בכל החודשים, החל מינואר 2018 עד המשכורת האחרונה שתשולם ב-1 ביוני 2018.

מיקי רוזנטל: לפי מה הוא ממוסה?

אלי ביתן: הוא ממוסה בדיוק לפי ההוצאות שבוצעו בפועל בבית הפרטי, למעט הוצאות בגין ביטחון שהן מובהקות לצורך תפקידו, וזה בהתאם להנחיות הצוות.

אלי ביתן: ההנחיות אומרות שהיכן שיש הוצאות שהן מובהקות לצורך תפקידו, הן אינן ממוסות.

שגית אפיק: אתה אומר שאתם ממסים על הכול.

שגית אפיק: זה לא המלצות הצוות.

שגית אפיק: הוא אמר הכול חוץ מביטחון.

משה גפני: הוצאות ציבוריות אתם לא צריכים למסות.

משה גפני: לא ביטחון, הוצאות ציבוריות.

אלי ביתן: אני לא יודע מה זה הוצאות ציבוריות.

אלי ביתן: זה מונח שאתם כרגע העליתם אותו לשולחן.

מיקי לוי: היועצת המשפטית אמרה את זה.

מיקי רוזנטל: אתן לך דוגמה.

מיקי רוזנטל: השב"כ המליץ להגביה את הגדר, וזאת המלצה ביטחונית מובהקת, נכון?

אלי ביתן: כן.

מיקי רוזנטל: בעקבות זה נשתלו עצים חדשים, כי שינו את הגדר.

מיקי רוזנטל: אני מספר לך מה שהיה בדיונים בוועדת השלושה.

מיקי רוזנטל: אז אמרו שזה נגזר מהחלטות השב"כ, ולכן את העצים צריך לממן.

אלי ביתן: אתה עכשיו שואל אותי לגבי המימון לפי הנוהל או לגבי המיסוי?

מיקי רוזנטל: אני שואל אותך איך אתה מגדיר את זה בתור מס.

מיקי רוזנטל: זו הוצאה ציבורית.

מיקי רוזנטל: זה עומד בלב העניין.

אלי ביתן: התפקיד שלי זה לא להגדיר - - -

משה גפני: מר ביתן, אני מבקש שתמתין רגע.

משה גפני: אני רוצה שהיועצת משפטית תגיד בעניין הוצאות ציבוריות.

שגית אפיק: אני רוצה לתת קצת רקע להצעת החוק הזאת וגם להתייחס לדברים שנאמרו על-ידי משרד המשפטים.

שגית אפיק: סעיף 9 הוא באמת תרגום של הפקודה המנדטורית, וההנחה היא שככל הנראה הייתה כוונה לתת פטור ממיסים למלך, למלכה.

שגית אפיק: התרגום הזה בארץ תורגם כך שהפטור ממיסים, בדיוק באותו נוסח, כולל המילים "טובות הנאה", כולל המילים "תשלומים הניתנים או משתלמים", אותו נוסח בדיוק זה נוסח שקיים היום ביחס לנשיא, ויש המילים "בקשר למילוי תפקידו".

שגית אפיק: הכוונה היא שאלו הן מילים שאמורות לצמצם את ההוצאות האלה, כך שהן לא תהיינה הוצאות שהנשיא משתמש בהן לצרכיו הפרטיים, אלא הוצאות שהשימוש בהן על-ידי בעל התפקיד הן לצורך מילוי תפקידו.

שגית אפיק: הצעת החוק של חבר הכנסת מיקי זוהר מבקשת להשוות ולקבוע שגם התשלומים, השירותים וטובות ההנאה שמשתלמים לראש הממשלה יהיו פטורים ממס.

שגית אפיק: יש בהצעה כמה דקויות בנוסח, אבל אני מניחה שהן בטעות והכוונה היא להשוואה מלאה של הנוסח.

שגית אפיק: נכון, חבר הכנסת מיקי זוהר?

שגית אפיק: הכוונה היא להשוואה מוחלטת של הנוסח אחד לאחד, בדיוק כמו שיש לגבי הנשיא.

מכלוף מיקי זוהר: כן.

משה גפני: צריך לתקן את הנוסח, כן.

שגית אפיק: אני רוצה להגיד למה הצעת החוק הזאת נולדה, מה קדם לה ואיפה אנחנו נמצאים היום.

שגית אפיק: בשנת 2016 הוגשה עתירה לבג"ץ על-ידי עו"ד בן שחר, ובעקבות העתירה הזאת התגלגלה השתלשלות עניינים שאני אנסה לעמוד עליה עכשיו, ובעקבותיה הגענו להצעת החוק הזאת.

שגית אפיק: צריך להבחין את זה מעניין נוסף, שאני אתייחס אליו בשולי הדברים, וזה דוח מבקר המדינה.

שגית אפיק: אנחנו מדברים עכשיו, כמו שאמר היושב-ראש, על הצעת חוק שמדברת על מיסוי ויש לה רקע מסוים.

שגית אפיק: עד לעתירה שהוגשה בשנת 2016, ההוצאות של ראש הממשלה, שהיו קשורות למילוי תפקידו, היו פטורות ממס.

שגית אפיק: או יותר נכון, רשות המיסים לא ביקשה לגבות עליהן מס ולא נעשה דבר בעניין הזה.

שגית אפיק: ממכתבים שראיתי שענו אצל היועץ המשפטי לממשלה, ההנחה הייתה - - -

גיא גולדמן: לא נדרשו לזה.

שגית אפיק: אומר גיא שלא נדרשו לזה.

שגית אפיק: יש מכתב מאת היועץ המשפטי לממשלה שאומר שראו בזה הוצאות שהן לנוחות המעביד, כאשר הוצאות לנוחות המעביד לפי החקיקה והפסיקה הן הוצאות שפטורות ממס.

שגית אפיק: ולכן עד שנת 2016 הוצאותיו של ראש הממשלה היו פטורות ממס גם בהיעדר סעיף בחקיקה.

אלי ביתן: ב-2017.

שגית אפיק: ב-2016 הוגשה העתירה.

שגית אפיק: ב-2017 הוקם הצוות הבין-משרדי.

דוד אמסלם: דרך אגב, וזה היה החוק.

שגית אפיק: לא היה חוק.

מיקי רוזנטל: זה היה הנוהל, ואז החזירות גדלה.

מכלוף מיקי זוהר: לא.

מכלוף מיקי זוהר: זה היה עותר שמאלני שניסה לפגוע בראש הממשלה, זה כל הסיפור.

מכלוף מיקי זוהר: הוא לא מהימין.

מכלוף מיקי זוהר: ביררתי והעותר לא ימני.

מיקי רוזנטל: איך קוראים לו, רהיטי גן או שמפניה ורודה?

משה גפני: חבר הכנסת מיקי זוהר, אתה עושה נזק לנושא.

מיקי רוזנטל: למה נזק?

מיקי רוזנטל: הוא עוזר לגנבים.

מיקי רוזנטל: זה טוב מאוד.

מיקי רוזנטל: זה תפקידו כחבר כנסת, לעזור לגנבים.

מכלוף מיקי זוהר: אבי גבאי זה הגנב הגדול, לא אני.

משה גפני: די כבר.

מכלוף מיקי זוהר: הוא גנב 50 מיליון שקל מקופת בזק על חשבון הציבור.

מכלוף מיקי זוהר: שיגיש בקשה לוועדת האתיקה, זה בסדר.

מכלוף מיקי זוהר: אנחנו כבר רגילים.

משה גפני: מיקי, מספיק.

משה גפני: באמת, זה לא ראוי.

משה גפני: זה היה הנוהג עד אז.

שגית אפיק: לא עניין של נוהג.

שגית אפיק: זה היה המצב העובדתי.

שגית אפיק: אומר כאן הנציג של רשות המיסים, שהם לא נדרשו לעניין הזה.

שגית אפיק: בפועל הם לא גבו מס, והתוצאה הייתה שיש פטור ממס.

גיא גולדמן: ההנחה היא שכל נישום משלם מס אמת, ואנחנו לא בודקים כל אחד.

גיא גולדמן: לא נדרשנו לזה.

משה גפני: נו, באמת, גיא, היית צריך להגיד תירוץ יותר טוב.

משה גפני: לא משנה.

משה גפני: גם עלי אמרתם את זה?

גיא גולדמן: אבל המערכת עובדת על שומה עצמית.

גיא גולדמן: לא בודקים כל נישום ונישום.

עודד פורר: הרב גפני, לפי מה שהוא אומר הם היו צריכים לגבות ממנו שבע שנים אחורה.

משה גפני: איזו שאלה, כמו אלה מהמסעדות.

עודד פורר: למה לא באתם אליו שבע שנים אחורה, גיא?

עודד פורר: למסעדות באתם שבע שנים אחורה.

משה גפני: לא מוצלח.

משה גפני: תמיד אתה אומר דברים מוצלחים, הפעם לא כל כך.

שגית אפיק: בעתירה נטענו שלוש טענות.

שגית אפיק: הטענה הראשונה היא שוויון בפני החוק לגבי תשלום מיסים.

שגית אפיק: טען העותר, ככל שהחוק לא מעניק פטור ממס לראש הממשלה, כיתר אזרחי המדינה הוא צריך לשלם מס, ורשות המיסים צריכה להתכבד ולבדוק אותו.

שגית אפיק: הטענה השנייה היא, שתשלום בעד הוצאות במעון הפרטי הוא טובות הנאה.

שגית אפיק: למה המדינה משלמת תשלומים בעד הוצאות במעון הפרטי?

שגית אפיק: כיוון שסעיף 6 להחלטת שכר שרים קובעת סעיף ספציפי ביחס לראש הממשלה.

שגית אפיק: יש סעיף זהה בהחלטת השכר.

מיקי רוזנטל: אדוני, גם לשיטתך, אמרת שאנחנו נבקש מלשכת הנשיא את הנתונים כדי שנוכל להחליט.

משה גפני: לקריאה השנייה והשלישית.

מיקי רוזנטל: למה?

משה גפני: בגלל שהיא לא באה.

משה גפני: ביקשנו, מה לעשות?

משה גפני: אני לא יכול לעמוד דום לפי הרצונות של פקידים.

דוד אמסלם: משה, בוא נמשיך.

מיקי רוזנטל: מה זה בוא נמשיך?

משה גפני: הוא במתח ממה שהיא אומרת לגבי הנושא הזה של הנוהג.

מיקי רוזנטל: הבנתי.

מיקי רוזנטל: אל תהיה במתח.

שגית אפיק: זה לא נוהג.

משה גפני: גיא אמר על הנישום.

משה גפני: ילמדו את זה בפקולטות למדעי המדינה, מה שאמרת עכשיו.

משה גפני: למה את המסעדנים האלה אתם תובעים שבע שנים אחורה ואת ראש הממשלה לא?

משה גפני: למה?

משה גפני: לא חשוב, אני לא רוצה לתת לכם רעיונות.

מכלוף מיקי זוהר: עתירה לבג"ץ.

שגית אפיק: הטענה השנייה הייתה שתשלום בעד הוצאות למעון הפרטי הן טובת הנאה שצריך למצות אותה.

שגית אפיק: אני אסביר למה המדינה מממנת הוצאות במעון הפרטי, כיוון שסעיף 6 להחלטת השכר קובע מפורשות שהמדינה תממן את הוצאותיו של ראש הממשלה במעון הרשמי ובמעון הפרטי.

שגית אפיק: יש סעיף זהה בהחלטת השכר של נשיא המדינה, וסעיף זהה שקובע בדיוק את אותו הדבר ביחס לנשיא, ביחס למעון הפרטי, ולכן אוצר המדינה מימן הוצאות שקשורות במעון הפרטי.

שגית אפיק: נטען בעתירה שמדובר בטובת הנאה שצריך למסות אותה.

שגית אפיק: הטענה השלישית הייתה התמודדות עם המענה של היועץ המשפטי לממשלה ביחס למתן הפטור ממס לאורך השנים.

שגית אפיק: היועץ המשפטי לממשלה השיב שמדובר בהוצאה שהיא לנוחות המעביד, הוצאה שהיא בדרך כלל פטורה ממס, והעותר טען שלא מתקיימים המבחנים ביחס להוצאה לנוחות המעביד לגבי ההוצאות המדוברות, ולכן צריך למסות אותה.

שגית אפיק: בעקבות העתירה הוקם צוות בין-משרדי שהוזכר כאן מספר פעמים.

שגית אפיק: גיא יוכל אחר כך להתייחס אליו אם הוא רוצה.

שגית אפיק: הצוות הזה גיבש עקרונות וקווים מנחים כיצד יש להתייחס בפן המיסויי להשתתפות המדינה במימון הוצאות המעון הפרטי של ראש הממשלה.

שגית אפיק: בצוות ישבו נציגי משרד ראש הממשלה, נציגי משרד המשפטים, נציגי משרד האוצר, נציגי החשכ"ל ונציגי רשות המיסים.

שגית אפיק: בעקבות הקמת הצוות המדינה הודיעה לבג"ץ שהעתירה מתייתרת כיוון שהצוות הזה יוציא עקרונות וקווים מנחים שיפעלו לפיהם, ולאור זאת המדינה ביקשה למחוק את העתירה.

שגית אפיק: המלצות הצוות.

שגית אפיק: אגיד את זה בשתי מילים, אם גיא ירצה הוא יוכל לפרט יותר.

שגית אפיק: אבל הצוות קובע עקרונות מנחים בשיטה הבאה.

שגית אפיק: הוא מחלק את חלקי הבית הפרטי לשלושה חלקים.

שגית אפיק: חלקים שנדרשים לצורכי תפקיד, כמו משרד.

שגית אפיק: חלקים פרטיים מובהקים, כמו חדר שינה, חדר אמבטיה.

שגית אפיק: וחלקים מעורבים כמו סלון, חצר, גינה, שיכולים לשמש גם למטרה פרטית וגם למטרה ציבורית.

שגית אפיק: הצוות קובע שהחדרים שבבית שהם למטרות פרטיות בלבד, צריך למסות אותם, כיוון שהם טובת הנאה.

שגית אפיק: החלקים שבבית, שמשמשים לצורכי מילוי תפקיד מובהק, כגון משרד וחלקים דומים, לא צריך למסות אותם, ואת החלקים המעורבים צריך למסות בהתאם לימי הנוכחות ובהתאם לכמות ולשימוש.

שגית אפיק: והוצאות שאי אפשר לייחס אותן לחלק ספציפי, כמו הוצאות חשמל, צריך לחלק ביחס לחלקי השטחים ולאופי שלהם.

שגית אפיק: בנוסף נקבע שההוצאות שכל המטרה שלהן היא השבחה של המעון הפרטי, הן טובת הנאה.

שגית אפיק: זה היה העיקרון שהנחה גם עוד קודם להמלצות הצוות.

שגית אפיק: זה עיקרון שהנחה את חשב המשרד והיועצת המשפטית במשרד ראש הממשלה.

שגית אפיק: ולעומת זאת, הוצאות ביטחוניות הן תמיד הוצאות שהן אינן טובת הנאה, הן חלק מבילוי.

משה גפני: אוקיי.

שגית אפיק: יש לי עוד מה להגיד.

מיקי לוי: היא אומרת דברי טעם.

מיקי לוי: תן לה לסיים.

משה גפני: שמעת פעם שאני מעכב אותה?

משה גפני: רציתי לדעת כדי להגיד לאנשים מתי לגייס, זה הכול.

משה גפני: הרי זה הולך להיות פה קואליציה-אופוזיציה.

מכלוף מיקי זוהר: האופוזיציה הולכת להצביע בעד.

מכלוף מיקי זוהר: יש לי תחושה שהם הולכים להצביע בעד.

משה גפני: אין בעיה.

מיקי רוזנטל: אנחנו רוצים להצביע בעד.

מיקי רוזנטל: אם אתם מוכנים להכניס פה את הסעיף שההוצאות הפרטיות של ראש הממשלה יחולו עליו בעצמו, אנחנו מצביעים בעד.

משה גפני: בבקשה, אנחנו עושים דיון מקצועי כמו שראוי לעשות.

שגית אפיק: הצעת החוק שלפני

שגית אפיק: כם לא חותרת תחת המלצות הצוות האלה, כי למעשה, כמו שאמר כאן קודם היושב-ראש, בסופו של דבר היישום יצטרך להיעשות על-ידי משרד ראש הממשלה.

שגית אפיק: משרד ראש הממשלה יצטרך לפרש את הפטור ממס, כי הפטור ממס שנקבע כאן הוא לא פטור ממס מוחלט על כל הוצאה באשר היא, אלא הוא פטור ממס לגבי הוצאות שהן בקשר למילוי התפקיד.

משה גפני: ציבוריות.

שגית אפיק: את הפרשנות ואת אופן היישום לדבר הזה יצטרכו לתת במשרד ראש הממשלה.

שגית אפיק: אגב, גם העותר בעתירה שלו ציין והוא כותב: נדגיש בהדגשה יתרה, מותר למדינה להחליט כי ראש הממשלה אינו אמור לשלם מס על משכורתו, חלקה או על הטבות מסוימות, אך זו אמורה להיות החלטה של המדינה, הרשות המחוקקת כמובן, ולא של אף אחד אחר.

מכלוף מיקי זוהר: זה אנחנו, כן?

דוד אמסלם: יש גם על זה ספק.

שגית אפיק: ועל כן הדרך של חקיקה היא בהחלט דרך שבעיני היא אולי אפילו דרך המלך בעניין הזה, כדי לקבוע את הנורמה, כדי לקבוע את הדברים.

שגית אפיק: בנוסף, אני הבנתי משיחות מוקדמות עם משרד ראש הממשלה שהם מתקשים ביישום הנוהל שקבע הצוות, מסיבות שונות.

שגית אפיק: אני הבנתי שלאור הקושי ביישום, כמו שאני תיארתי אותו, בחלק מהחודשים ממסים את ראש הממשלה מיסוי מלא, בחלק מהחודשים ממסים את ראש הממשלה מיסוי אפסי, כדי לנסות וליישם את המלצות הצוות.

שגית אפיק: תתייחס לזה כשאני אסיים, אבל אם זה אכן המצב, אז הצעת החוק אמורה לשפר גם את הדבר הזה, ואני חושבת שזאת מטרה ראויה ונכונה.

מיקי רוזנטל: זה מה שאנחנו מבקשים.

שגית אפיק: נכון.

שגית אפיק: אני רוצה להתייחס לדברים שאמרה לירון נעים ממשרד המשפטים ולדברים שאמר חבר הכנסת מיקי לוי לגבי המבנה המשטרי של מדינת ישראל.

שגית אפיק: סעיף 9, כמו שאמרתי, הוא באמת סעיף שהועתק מהמנדט.

שגית אפיק: בשיטת המנדט יש מלך, בשיטה בישראל יש גם נשיא וגם ראש ממשלה.

שגית אפיק: נכון שלאורך השנים ראו בראש הממשלה ראשון בין שווים, ראשון בין השרים, השר הבכיר.

מכלוף מיקי זוהר: הוא אחד משבעת סמלי שלטון, דרך אגב.

משה גפני: אתה יועץ משפטי?

מכלוף מיקי זוהר: לא.

מכלוף מיקי זוהר: שכחו להזכיר את זה.

מכלוף מיקי זוהר: אמרו שהוא לא סמל שלטון.

מכלוף מיקי זוהר: הוא אחד משבעת סמלי שלטון.

משה גפני: כן, אבל אז צריך לתת לכל השבעה.

מכלוף מיקי זוהר: מה לעשות, אבל הוא אחד מהם.

מכלוף מיקי זוהר: אתה רוצה לתת גם לבוז'י?

מכלוף מיקי זוהר: אה, זה כבר לא בוז'י.

מכלוף מיקי זוהר: מי זה יהיה באמת?

מיקי רוזנטל: אני.

מכלוף מיקי זוהר: אתה?

מכלוף מיקי זוהר: אני נותן לך.

מכלוף מיקי זוהר: בוא ניתן גם ליושב-ראש האופוזיציה.

משה גפני: אתה מחלק פה?

משה גפני: מה זה פה?

מכלוף מיקי זוהר: למה לא?

מכלוף מיקי זוהר: מגיע לו.

מכלוף מיקי זוהר: הוא עובד קשה.

משה גפני: בבקשה.

משה גפני: אל תשימי לב לדברים שהם אינם משפטיים.

שגית אפיק: קראתי את מסקנות הצוות הבין-משרדי שהוקם.

שגית אפיק: גם הוא מציין במסקנות שלו שהייחודיות של תפקיד ראש הממשלה והצרכים הנובעים מהייחודיות הזאת, לרבות הצורך בזמינותו המוחלטת של ראש הממשלה לצורכי המדינה והציבור, ברורים.

שגית אפיק: הצוות כותב, ואני מצטטת: מדובר בתפקיד שאין שני לו בכל מובן שהוא בשל נחיצותו המדינית והביטחונית לכלל תושבי ישראל.

שגית אפיק: לא ניתן להקביל לבעל תפקיד זה כל עובד בכיר ככל שיהיה.

שגית אפיק: נכון שכאשר בשנת 2001 בוטלה הבחירה הישירה לראשות הממשלה, נחקק מחדש חוק היסוד, והוא באמת אימץ את הגישה שאתה ציינת, חבר הכנסת מיקי לוי, של שר שהוא ראשון בין השרים.

שגית אפיק: יחד עם זאת, בבג"ץ יש עתיד נגד ראש הממשלה, שעסק במינויו של ראש הממשלה כשר הבריאות, בית המשפט עומד שם דווקא על מעמדו המיוחד של ראש הממשלה, על שיקול הדעת הרחב שמסור לו בהרכבת הממשלה.

שגית אפיק: הוא מציין שאחת התכליות שיש בבסיסי חוקי היסוד היא מעמדו של ראש הממשלה והסמכויות הרחבות שיש לו, כך שאין אדם נוסף במערכת הממשלתית שהוא מקביל לו.

שגית אפיק: זה נכון שנשיא המדינה הוא במעמד מיוחד, אבל מי קבע שרף המיוחד נעצר שם?

שגית אפיק: רף המיוחד יכול לחול גם על בעל תפקיד כראש הממשלה, שהוא גם תפקיד מיוחד לכל הדעות.

שגית אפיק: זה עלה גם כאן, ואני חושבת שזה גם עולה בפסיקה.

שגית אפיק: בית המשפט מציין באותו פסק-דין, שמעמדו של ראש הממשלה הוא מעמד מיוחד.

שגית אפיק: זה מתבטא בכל מיני סעיפים בחוק היסוד, גם לעניין הרכב הממשלה, גם לעניין ייצוב הממשלה באופן חלוקת התפקידים שהוא עושה.

שגית אפיק: ראש הממשלה הוא זה שמנווט בסופו של דבר את הממשלה, ויש פה ייחודיות שאני לא חושבת שאפשר להתעלם ממנה ולומר שהקושי הוא קושי כזה שאי אפשר לחוקק את זה.

שגית אפיק: גם לירון נעים אמרה שהקושי לא עולה כדי קושי חוקתי.

שגית אפיק: בנוסף, יש פה השוואה לנשיא.

שגית אפיק: כמו שאמרתי קודם, שני התפקידים של נשיא וראש ממשלה, הם היחידים במערכת הציבורית שיש להם מעון פרטי, הם היחידים שהמעון הפרטי הזה צריך להיות ממומן מאוצר המדינה ובאמת מדובר פה במצב שהוא מקביל לחלוטין, שהוא שווה.

שגית אפיק: נוצר מצב שמעמיסים איזשהן עלויות על ראש הממשלה עם חבילה שלא בטוח שהוא בחר בה, ככל שהיא נוגעת למילוי תפקידו.

שגית אפיק: וכיוון שהצעת החוק הזאת מדברת על תשלומים, שירותים וטובות הנאה הקשורים למילוי תפקידו, אני חושבת שיש פה איזושהי השוואה לנשיא, שלא רק שאין מניעה לעשות אותה, אני לא רואה קושי שמתעורר לגביה.

שגית אפיק: נשאר לי מעט מאוד.

שגית אפיק: אני רוצה להתייחס בקצרה לדוח המבקר.

משה גפני: את יכולה לדבר כמה שאת רוצה.

משה גפני: אבל בקצרה.

שגית אפיק: בקצרה.

משה גפני: שכנעת אותנו.

מכלוף מיקי זוהר: אותי שכנעת, חד-משמעית.

מכלוף מיקי זוהר: היא לא מינוי שלי, דרך אגב.

מכלוף מיקי זוהר: כל מה שהיא אמרה.

מיקי רוזנטל: כולל זה שבחקיקה צריך לראות מה זה הוצאה פרטית.

מכלוף מיקי זוהר: כן.

מכלוף מיקי זוהר: זה צריך להיקבע בנוהל בצורה ברורה.

מכלוף מיקי זוהר: עמדתי היא שחייב להיות נוהל ברור מה זה, ובעיני ראש ממשלה – 95% מהפעילויות שלו הן ציבוריות ולא פרטיות.

מיקי רוזנטל: נעשה את זה באחוזים?

מכלוף מיקי זוהר: לא.

מכלוף מיקי זוהר: צריך לראות מה הפעולות עצמן.

מכלוף מיקי זוהר: ברור.

שגית אפיק: כמו שאמרתי, בהחלטות השכר יש סעיף שקובע שיש מעון פרטי גם לראש הממשלה, גם לנשיא המדינה, והמעון הזה ממומן מאוצר המדינה.

שגית אפיק: זו החלטת השכר.

שגית אפיק: טבען של החלטות השכר שמקבלת ועדת הכספים, שהן כלליות.

שגית אפיק: אין לנו ירידות מאוד מפורטות לרזולוציות, כיוון שזו החלטה של הוועדה.

שגית אפיק: היישום צריך להיעשות על-ידי המשרדים השונים.

שגית אפיק: בית הנשיא מיישם את החלטת נשיא המדינה, ומשרד ראש הממשלה מיישם את ההחלטה ביחס לראש הממשלה.

שגית אפיק: בשנת 2001 נקבע נוהל במשרד ראש הממשלה.

שגית אפיק: אתמול בלילה קיבלתי גם את הנוהל שנקבע בבית הנשיא.

שגית אפיק: אלה שני נהלים שהתקבלו באותה שנה.

שגית אפיק: הם די דומים, הם קובעים הוראות דומות.

שגית אפיק: הנציגות מבית הנשיא לא יכלה להגיע היום.

שגית אפיק: הם אמרו שהם צריכים עדיין לבחון את הדברים וללמוד איך הם אצלם מיישמים את הדברים.

שגית אפיק: אבל אין ספק שצריכה להיות פה ביישום ובפרשנות בסופו של דבר השוואה, בייחוד ברגע שהחקיקה תהיה.

משה גפני: אני עומד על כך שהיועצת המשפטית של בית הנשיא תבוא לכאן לקריאה השנייה והשלישית.

משה גפני: אני רוצה להיכנס לרזולוציה הזאת.

שגית אפיק: בסדר.

שגית אפיק: דוח המבקר התייחס לשתי הערות ביחס לנוהל הזה משנת 2001.

שגית אפיק: הערה אחת שהוא ציין היא, שביחס למעון הרשמי, לא למעון הפרטי, אין תקרה להוצאות ההחזקה ולהוצאות הכלכלה.

שגית אפיק: ביחס למעון הפרטי, דרך אגב, אני מבינה שיש לכם בנוהל כל מיני תקרות.

שגית אפיק: דרורית תוכל להתייחס לזה.

מכלוף מיקי זוהר: זה נוהל שאגב לא אושר פה.

שגית אפיק: הוא גם לא היה צריך להיות מאושר פה.

מיקי רוזנטל: למרות שזאת תקנה של ראש הממשלה, היא לא מחזיקה מים.

משה גפני: היא לא אושרה כאן.

מיקי רוזנטל: הוא קיבל חמישה מיליון שקלים על זה שזה לא אושר.

מיקי רוזנטל: בהיעדר אישור.

משה גפני: זה לא הדיון, אז אני מציע לא לעשות את זה עכשיו.

שגית אפיק: הטענה השנייה שהעלה מבקר המדינה היא, שצריך לקבוע תקרות להוצאות שכרוכות בשימוש במעון הפרטי.

שגית אפיק: הוא מציע שם, שמשרד ראש הממשלה יביא לוועדת הכספים הצעה לתקציב מסודר להוצאות כלכלה ולהוצאות פרטיות במעון הפרטי, ושזה ייקבע בהתאם לניתוח של הצרכים בצורה מפורטת.

שגית אפיק: זה עניין שהוועדה יכולה להידרש אליו לאו דווקא כדי להכניס אותו להחלטת השכר, אלא באמת כחלק מההבנה של איך נוהגים במשרד ראש הממשלה ואיך צריך לנהוג, גם בהשוואה למה שצריך להיות בדיוק.

משה גפני: אני מודה לך.

דוד אמסלם: ביקשנו ראש ממשלה כמו נשיא.

דוד אמסלם: מה שיש לו, שיהיה לו.

דוד אמסלם: אין לו כלום, גם לזה לא יהיה כלום.

דוד אמסלם: למה אנחנו נכנסים לדבר הזה?

משה גפני: זה החוק המוצע.

משה גפני: אני נוהג פה בוועדה, שאם אנחנו מאשרים חוק שיש בו רגישות, שלא תהיה עילה ללכת לבג"ץ.

משה גפני: לכן יש חשיבות רבה.

משה גפני: בג"ץ אצלי זה לא סוף העולם, אבל צריך שזה ייעשה באופן מקצועי.

משה גפני: לכן ביקשתי גם מהיועצת המשפטית שהחוק יוכן לקריאה ראשונה עם כל ההיבטים המשפטיים.

דוד אמסלם: רציתי לדעת שזה המצב, שזה החוק שלנו.

משה גפני: זה המצב.

משה גפני: אני אעמוד על זה שלקריאה השנייה והשלישית תבוא היועצת המשפטית של נשיא המדינה.

משה גפני: החשב, אם אפשר בקצרה.

אלי ביתן: רציתי לציין בהקשר הזה שרשות המיסים כן מבצעת בדיקה גם עבור השנים שלפני 2017.

אלי ביתן: דבר שני, לגבי מה שצוין פה בעניין האחידות של הזקיפה.

אלי ביתן: זה כן מתבצע בצורה אחידה.

מיקי לוי: אני מבקש שקצת תפרט לנו, מכיוון שיש חילוקי דעות, כי היועצת המשפטית אמרה, ואפשר להוציא את הפרוטוקול, שהיא לא מבחינה בין פרטי לבין ציבורי.

מיקי לוי: אני מבקש שתפרט.

מיקי לוי: אני יכול לתת לך דוגמה אחת: האם המים בבריכה הם פרטי או ציבורי?

מיקי רוזנטל: זה שעטנז.

דוד ביטן: תגידו לי, זה נורמאלי?

גיא גולדמן: ההצעה מבקשת לא לעשות את ההבחנה הזאת.

גיא גולדמן: זה בדיוק העניין.

גיא גולדמן: השאלה הזאת לא תישאל.

מיקי לוי: אז מה שהבאתם לכאן לא מדויק.

מיקי לוי: מה, הנסיך ויליאם עכשיו שוחה בבריכה?

מיקי רוזנטל: אנחנו מבקשים שראש הממשלה ייהנה מפטור בהוצאות הציבוריות שלו.

מיקי רוזנטל: אתה אומר, לא משנה אם זו הוצאה ציבורית או לא.

מיקי לוי: זה מה שאמרה היועצת.

גיא גולדמן: כל עוד המדינה תשלם הוצאה מסוימת, על-פי הצעת החוק היא תהיה פטורה ממס, בין אם יש רכיב של הנאה פרטית ובין אם יש רכיב שלצורך ביצוע עבודה.

מכלוף מיקי זוהר: ללא קשר לנוהל שיקבע מה משולם ומה לא משולם.

גיא גולדמן: הנוהל ממילא יהיה ברמת המעסיק.

מכלוף מיקי זוהר: והוא קובע מה משולם ומה לא משולם.

מכלוף מיקי זוהר: אבל מה שאתה אומר, שאם כבר שולם הוא לא ימוסה.

מכלוף מיקי זוהר: זה הכול.

גיא גולדמן: נכון.

גיא גולדמן: אם שולם לא ימוסה, בין אם הוצאה פרטית ובין אם ציבורית.

מיקי לוי: אני שואל אם הוצאת המים לבריכה היא הוצאה פרטית או ציבורית.

מיקי לוי: תענו לי.

משה גפני: גיא ענה.

מיקי לוי: גיא אמר שאם זה יוכר כהוצאה, זה לא ימוסה.

מיקי לוי: אני שואל אותו כחבר בוועדת השלושה, האם זה מוכר כהוצאה פרטית או ציבורית.

מיקי לוי: אני לא בא בטענות לגבי המיסוי.

מכלוף מיקי זוהר: תוציא לו מכתב מסודר אחרי זה.

דב חנין: אדוני היושב-ראש, אפשר לקבל רשות דיבור?

משה גפני: אני לא נמצא עכשיו ברשות דיבור.

משה גפני: תענה, בבקשה.

משה גפני: אני כבר בהצבעה מזמן.

אלי ביתן: אני מבקש לחזור על השאלה.

מיקי לוי: אינני מדבר על המיסוי.

מיקי לוי: הבנתי, מה שיוכר – רשות המיסים לא תתעסק עם זה.

מיקי לוי: מה שיבוא לפתחך כחבר בוועדת השלושה.

אלי ביתן: אין ועדת השלושה.

מיקי לוי: ועדה כלשהי.

מיקי לוי: אליך כחשב.

מיקי לוי: נטען כאן שיש נושאים, ומה שטענה היועצת המשפטית למשרד – ואני מוכן להוציא את הפרוטוקול, כי שמעתי אותה היטב, ואני אחזור על זה עוד פעם – היא אמרה שהיא לא מבחינה בין פרטי לציבורי, ואני אמרתי שזה נורא בעיני, זה לא יכול לקרות.

מיקי לוי: אני שואל אותך, האם אתה כחשב מבחין בין ציבורי לפרטי.

מיקי לוי: ולצורך הדוגמה, האם המים בבריכה הם פרטי או ציבורי.

אלי ביתן: הוצאות המים במעון הפרטי ממומנות על חשבון המדינה.

מיקי רוזנטל: כל הוצאות המים?

אלי ביתן: כן.

מיקי לוי: 7,000 שקל לחודש, הוצאות למים?

מכלוף מיקי זוהר: ממש לא.

מכלוף מיקי זוהר: זה לא לחודש.

מכלוף מיקי זוהר: אתה טועה.

מיקי לוי: 7,000 שקל.

מיקי לוי: מחליפים את המים פעמיים בחודש בבריכה.

מכלוף מיקי זוהר: אתה טועה ומטעה.

מיקי לוי: אני מטעה?

מיקי לוי: אני מבקש את חשבון המים, את כל ההוצאות.

מיקי רוזנטל: יש נזילה.

מיקי רוזנטל: המונה, המונה.

מיקי לוי: כל הוצאות המים מקובלות?

מיקי לוי: מה, הנסיך ויליאם שוחה בבריכה?

משה גפני: כן.

משה גפני: דב, אני אתן לך.

משה גפני: בבקשה.

משה גפני: משפט.

דב חנין: תודה, אדוני היושב-ראש.

דב חנין: קצר מאוד.

דב חנין: אני מסכים עם היועצת המשפטית שהנושא הזה צריך להיות מוסדר בחוק.

דב חנין: ברור לי לגמרי.

דב חנין: אבל החוק הזה לא נותן פתרון, כי הדוגמה בשאלה של חבר הכנסת לוי מדגימה עד כמה נשארנו באזור של ערפל מוחלט.

דב חנין: צריך לקבוע מה מותר ומה אסור, מה שייך לציבור ומה שייך לפרטי, והחוק הזה איננו עושה את זה.

דב חנין: בכך החוק הזה מכשיל את כולם.

דב חנין: החוק הזה מכשיל את שומרי הסף, החוק הזה מכשיל את ראש הממשלה, החוק הזה מסבך את המערכת, ולכן בצורה הנוכחית שלו אי אפשר להעביר אותו.

דב חנין: צריך חוק שיגדיר מה כן ומה לא.

משה גפני: תודה רבה.

משה גפני: אני מבקש שתקראי עם התיקונים שאנחנו עושים.

שגית אפיק: הצעת חוק לתיקון פקודת מס הכנסה (פטור ממס לתשלומים ושירותים הניתנים לראש הממשלה), התשע"ח-2018.

שגית אפיק: "תיקון סעיף 9.

שגית אפיק: 1.

שגית אפיק: בפקודת מס הכנסה, בסעיף 9, אחרי פסקה (1), יבוא" – פסקה (1) קובעת את הפטור לנשיא – "(1א) תשלומים, שירותים וטובות הנאה המשתלמים או הניתנים מאוצר המדינה לראש הממשלה" – ואני מוסיפה פה, כדי שזה יהיה בהשוואה למה שיש אצל הנשיא – "או לראש הממשלה לשעבר או שאריו, בקשר למילוי תפקידו כראש ממשלה, למעט משכורת וקצבה" – זו גם תוספת שצריכה להיכנס, כדי שההשוואה תהיה מלאה בנוסח.

שגית אפיק: יש לכם הערות על זה?

גיא גולדמן: לא, אבל זה אולי ישנה את העלות.

גיא גולדמן: ההערכה התקציבית היא בהסתמך על ההצעה שהונחה.

שגית אפיק: אתם היום לא ממסים את ראשי הממשלה לשעבר, כיוון שעד 2017 לא מיסיתם, נכון?

פרידה ישראלי: לא, הקצבה על פנסיה שהם יקבלו, ממסים אותה.

שגית אפיק: הקצבה על פנסיה תהיה ממוסה.

שגית אפיק: כתוב "למעט משכורת וקצבה".

שגית אפיק: משכורת וקצבה ממוסה.

שגית אפיק: אמרתי שאני מוסיפה את המילה "קצבה".

שגית אפיק: זה לא מופיע כרגע בנוסח.

שגית אפיק: ולכן לא צריך לשנות לכם את העלות, כיוון שמשכורת וקצבה ימשיכו להיות ממוסות.

שגית אפיק: לגבי ראשי הממשלה לשעבר, אם אני מבינה נכון, ממילא עד 2017 לא מיסיתם, ולכן זה לא צריך לשנות לך את הערכת העלות.

גיא גולדמן: רוצים להחיל את זה על ראשי ממשלה קודמים?

שגית אפיק: לא.

שגית אפיק: אנחנו נחיל את זה מכאן והלאה.

שגית אפיק: אדוני היושב-ראש, התחילה שמופיעה כאן היא מ-1 בינואר 2018.

שגית אפיק: אני מציעה שעל סעיף התחילה נדון בקריאה השנייה והשלישית.

שגית אפיק: לגבי ראשי הממשלה לשעבר, אני מבהירה, זה יחול רק מכאן ואילך.

שגית אפיק: זה לא יהיה רטרואקטיבי במובן הזה.

שגית אפיק: לגבי ראש הממשלה המכהן, זה יחול עליו.

לירון נעים: אפשר לקרוא שוב את הנוסח?

שגית אפיק: "(1א) תשלומים, שירותים וטובות הנאה המשתלמים או הניתנים מאוצר המדינה לראש הממשלה או לראש הממשלה לשעבר או שאריו, בקשר למילוי תפקידו כראש ממשלה, למעט משכורת וקצבה".

שגית אפיק: זה זהה לנשיא, זה מועתק מהנשיא.

שגית אפיק: אם אתם חושבים שצריך לעשות שונה, אז נשמח לשמוע.

מיקי רוזנטל: את אומרת זהה לנשיא, ואנחנו לא יודעים על מה אנחנו מצביעים.

שגית אפיק: מה אתה לא יודע?

מיקי רוזנטל: אתה יודע מה מקבל הנשיא?

מיקי רוזנטל: לא.

משה גפני: היא משנה עכשיו את הנוסח כדי שזה יהיה מתאים לנשיא.

משה גפני: לפי ההצעה שלו, ראש הממשלה היה בהטבות יותר מאשר הנשיא.

פרידה ישראלי: צריך סעיף תחילה על מה שאת אומרת על ראש הממשלה לשעבר.

פרידה ישראלי: צריך להכניס את זה.

שגית אפיק: עכשיו אני אומרת את העיקרון.

שגית אפיק: העיקרון הוא שביחס לראשי ממשלה לשעבר, זה לא יחול.

שגית אפיק: זה לא יהיה רטרואקטיבי.

שגית אפיק: אנחנו נדון בזה בקריאה השנייה והשלישית.

שגית אפיק: אני לא מכניסה לקריאה הראשונה לא סעיף תחילה ולא סעיף תחולה.

שגית אפיק: זה יידון בקריאה השנייה והשלישית.

משה גפני: אנחנו מודיעים שזה לא יחול רטרואקטיבית.

שגית אפיק: אם יש לכם בעיה ביחס לנושא של לשעבר, אני מציעה, פרידה, שתבדקו את העניין מול משרד ראש הממשלה ותראו במה מדובר.

שגית אפיק: צריך לבדוק את זה גם מול בית הנשיא, כיצד הם נוהגים ביחס לנשיאים לשעבר, ואפשר לברר את השאלות האלה בקריאה השנייה והשלישית.

משה גפני: תודה רבה.

משה גפני: מציע ההצעה, בבקשה משפט.

משה גפני: אבל לא מעצבן.

איתן ברושי: אז זה לא מיקי.

מכלוף מיקי זוהר: שערו בנפשכם שעכשיו אנחנו, הקואליציה, שבראשה יושב בנימין נתניהו ודודי אמסלם יושב-ראש הקואליציה, היינו מגיעים לדיון הזה, ובמקום לשמוע את הטענות על כמה המשכורת של ראש הממשלה וכמה הוא מרוויח ומה אשתו אוכלת ואיפה הבן שלו מבלה, וכל הסיפורים על המשפחה שלו, היו אומרים: אנחנו רוצים להציע לציבור מצע חברתי מיוחד, עניינים כלכליים שונים, באספקטים הביטחוניים, יש לנו מצע מדיני מפואר, בואו תצביעו בשבילנו על עקרונות ברורים.

מכלוף מיקי זוהר: הדרך לנסות לנצח אותנו בקלפי פשוט אבדה.

מכלוף מיקי זוהר: הדרך היחידה זה הכפשות, השפלות, זריקת רפש וזריקת בוץ.

עמר בר-לב: זה בדיוק מוכיח את הדעה, שדווקא בתקופה כזאת כשיש חשדות כאלה, דווקא אז אתה מעלה את החוק הזה.

מכלוף מיקי זוהר: חברי כנסת, בדרך הזאת לא תגיעו לשום הישג ציבורי, לשום הישג פוליטי, כי את הדרך הזאת עם ישראל לא מעריך.

משה גפני: מיקי, אני לא מסכים לזה.

מכלוף מיקי זוהר: הוא לא מעריך אותה והיא לא מוצאת חן בעיניו.

משה גפני: אני פונה למשרד ראש הממשלה, ואני גם דרככם פונה לנשיא המדינה.

משה גפני: מהרגע שהעניין הזה נכנס פה לחקיקה בוועדת הכספים, מה שלא היה קודם, אני מבקש שתכינו נוהל.

משה גפני: נוהל שאנחנו לא צריכים לאשר אותו, אבל אנחנו רוצים לראות אותו.

משה גפני: היות שאנחנו הולכים לחוקק עכשיו חוק שראש הממשלה ונשיא המדינה שווים, ואנחנו מבינים שמבחינת הנושאים שעליהם אנחנו מדברים בחקיקה הזאת הם הולכים להיות שווים, הגיע הזמן שהנוהל יהיה מסודר.

משה גפני: שיהיה נוהל, והנוהל הזה יובא לכאן.

משה גפני: אמרתי, אנחנו לא צריכים לאשר אותו, אבל מכיוון שאנחנו נכנסים עכשיו לסדר, והסדר הזה בא לידי ביטוי בנוהל, העלו פה חברים וגם אני מבקש שיהיה נוהל מסודר.

משה גפני: אני מבקש לעבוד על העניין.

משה גפני: אני מבין שזה לא דבר קל, אני מבין שזה לא דבר קצר, אבל אני מבקש שזה יהיה היעד.

משה גפני: היעד יהיה נוהל שיובא לכאן, והוא יהיה נוהל משותף, מה שקשור לראש הממשלה ומה שקשור לנשיא המדינה.

משה גפני: מיקי, בבקשה.

מיקי רוזנטל: מאחר שנאמרו פה דברים נלוזים על האופוזיציה, כאילו ההתנגדות שלה היא לא עניינית, אז אני רוצה להגיד כמה דברים מאוד ענייניים.

מיקי רוזנטל: האחד זה נושא העיתוי.

מיקי רוזנטל: דווקא עכשיו, כשיש כתב אישום נגד רעיית ראש הממשלה בעניינים האלה, בערבוב הזה של הוצאות פרטיות עם ציבוריות, אז העיתוי לא מקרי, וזה חמור מאוד שזה קורה.

מיקי רוזנטל: דבר שני, אנחנו בעד החוק, והם הכניסו לפינו מילים.

מיקי רוזנטל: לכן אני מבקש לתקן את העניין הזה.

מיקי רוזנטל: אנחנו בעד החוק, אבל אנחנו חושבים שצמוד לחוק צריך להיות נוהל ברור מאוד מהי הוצאה פרטית ומהי הוצאה ציבורית של ראש ממשלה.

מיקי רוזנטל: משום שהחזירות שהייתה אופיינית עד היום לא יכולה להמשיך להתקיים.

מיקי רוזנטל: זה הכול.

משה גפני: בלי המילים שלך, חזירות וכדומה, אני אומר וחוזר ואומר: אני מבקש להכין נוהל, שגם רשות המיסים תהיה בעניין, גם מינהל הכנסות המדינה.

משה גפני: הגיעה הזמן במדינה מסודרת שיהיה נוהל כזה.

איתן ברושי: זה יהיה עד הקריאה השנייה והשלישית?

משה גפני: אני לא מאמין שיספיקו.

משה גפני: אם יספיקו אני אודה להם.

משה גפני: לא מאמין שיספיקו.

משה גפני: מי בעד אישור החוק?

מיקי לוי: התייעצות סיעתית.

שגית אפיק: אני צריכה הערכת עלות תקציבית, גיא.

גיא גולדמן: הערכה כללית, שזה עומד על בין 100 ל-200 אלף שקל בשנה.

גיא גולדמן: הערכה ראשונית כללית.

משה גפני: אני מחדש את הישיבה.

משה גפני: עברו חמש דקות להתייעצות הסיעתית.

משה גפני: איתן, תגיד משפט.

איתן ברושי: אדוני היושב-ראש, חברי הכנסת, אני מציע לצרף להחלטה, שבסך הכול הדבר מוסכם אבל לקבוע שעד הקריאה השנייה והשלישית יונח פה הנוהל שקוראים לו בית הנשיא או בית ראש הממשלה.

איתן ברושי: אי אפשר לאשר את זה עכשיו בלי הנוהל.

איתן ברושי: אבל יש לכם רוב.

איתן ברושי: זה לא נכון לאשר את זה בקריאה שנייה ושלישית בלי הנוהל, על רקע הדברים שנאמרו פה.

איתן ברושי: לכן, אדוני היושב-ראש, יש זמן לעובדי מדינה, ואם צריך יעבדו קצת יותר קשה, להביא את הנוהל לכאן בטרם הקריאה השנייה והשלישית.

איתן ברושי: ואני מציע שזה יהיה חלק מההחלטה שאתה הולך להעביר אותה ברוב של הקואליציה.

איתן ברושי: תודה.

משה גפני: חבר הכנסת איתן ברושי, קודם כל אני מקבל את הדברים שלך באופן עקרוני.

משה גפני: אני גם אמרתי אותם קודם.

משה גפני: אם זה יתאפשר עד הקריאה השנייה והשלישית, בגלל שהם צריכים עכשיו לתאם עם בית הנשיא, אמרתי לדרורית שאני מבקש שיתאמו, יראו את הנוסח של בית הנשיא.

משה גפני: אני מבקש שזה יבוא בהקדם.

משה גפני: אם זה יבוא לפני הקריאה השנייה והשלישית, הנה מה טוב.

משה גפני: אני לא אעכב את החקיקה בגלל זה.

משה גפני: החקיקה הזאת עושה סדר, החקיקה הזאת ראויה וצריך לאשר אותה.

משה גפני: אני מבקש לעשות מאמץ ברוח הדברים שאמרת, זה בסדר.

משה גפני: אבל לא להתנות את זה בזה.

משה גפני: יש עכשיו הצבעה.

משה גפני: הצעת חוק לתיקון פקודת מס הכנסה (פטור ממס לתשלומים ושירותים הניתנים לראש הממשלה), התשע"ח-2018, של חבר הכנסת מכלוף מיקי זוהר.

אחמד טיבי: התייעצות של סיעה אחרת בבקשה.

משה גפני: עם התיקונים שהוקראו על-ידי היועצת המשפטית של הוועדה.

משה גפני: מי בעד אישור הצעת החוק?

משה גפני: מי נגד?

משה גפני: מי נמנע?

משה גפני: בעד הצעת החוק – 8

משה גפני: נמנעים – אין

מיקי לוי: רביזיה.

משה גפני: רגע, נראה מה התוצאה.

משה גפני: 8 בעד, 7 נגד.

משה גפני: הצעת החוק אושרה.

מיקי לוי: רביזיה.

אחמד טיבי: יום גדול למיקי זוהר.

מכלוף מיקי זוהר: יום גדול למדינת ישראל.

אחמד טיבי: זה אותו דבר, אגב, לאחרונה.

מכלוף מיקי זוהר: יום גדול למדינת ישראל, שראש הממשלה בה בשכר של 13.5 אלף שקל.

דב חנין: נפתח התרמה לראש הממשלה.

דב חנין: למרות שמסתבר שלבריכה הוא לא צריך כסף.

מיקי רוזנטל: אם אנחנו משלמים על המים, אפשר לבוא לבריכה, נכון?

מיקי רוזנטל: זו בריכה ציבורית.

משה גפני: הצעת החוק אושרה.

משה גפני: יש בקשת רביזיה, והיא תהיה בשעה 12:25.

משה גפני: תודה רבה.